url: =SIAMSINNA LAM AW. Agelh : T. Sawm Lian - Laibu Saal\nHome > Thuluui/Articles > SIAMSINNA LAM AW. Agelh : T. Sawm Lian\nSIAMSINNA LAM AW. Agelh : T. Sawm Lian\nSIAMSINNA LAM AW.\nAgelh : T. Sawm Lian\nKum 2013 kumin Champhai ah Khuado Pawi kizang a, tua hunah zingmang ahi T.T Zothansanga in a gen ka lungsima mangmawh pen, "Zotate in pawi tuamtuam i nei uh a, pawlkhat in mangngilhin a manphatna a thei lo bang om hi. Tuni a hih bang (Khuado pawi) hun zang thei i hih manin ka lungdam a, mai lamah minam ngeina, zia le tongte thupisak a, i zat zel ding leh i kepbit ding ahi hi. Tua i zat a, i kembit theih nadingin pilna i neih kisam hi. Bang hang hiam cih leh pilna-siamna lo tawh kikembit zo lo ding hi. Tua ahih manin laisinna lam hatkat mahmah un" ciin gen hi. Amah pen sitni (ukil) a sep lai a member of legislative assembly (MLA) a cing hi a, deihsakna takpi tawh a ngaihsutna taktak gen ahih ding ka lemen pah hi.\nBang ciang a i dinmun\nZomite hun paisa kalsuanzia i etet ciangin pilna siamna a nei tawm lua i hih manin i supna leh haksatna tampi i tuak/thuak om hi. Makai hoih, mipil khat le nih hong omin, amau nungzui ding leh nasepsa uh maban zom ding om lo thei zel hi. Zomi(a kici)te teen kipna i ngaihsut ciang Tedim, Kawlpi, Lamka leh Champhai hong kidawk pah hi. Hih khuapi leh a kiim a om Zomite lai simna lam dinmun i ngaihsun ngei hiam? Lamka lam pen na khangto zaw deuh uh ahih manin laisiam tamzaw deuh uh a, zong hanciam zaw uh hi. Kawlpi, Champhai leh Tedim kiim a omte e leh?\nKum 2011–12 in Mizogam pan tan sawm laivuan 15206 laka 10989 (72.27%), kum 2012–13 in 16144 lakah 9466 (58.64%), 2013–14 in 18467 lakah 12468 (67.51) in gualzawhna ngah hi (S.O., Lk, Zl). Hih gualzawhna ngahte lakah Zomite bangzah ahi tam? Zomite teenna khuate ah sangnaupang a tawm banah result hoih lua cih om ngei khol lo zawmah.\nKum 2011–12 sungin Chin State panin tan sawm laivuan 7332 lakah 1093 (14.90%) bekin gualzawhna ngah uh a, Tedim township panin 22.72% in gualzawhna ngah hi (ZD). Mi bangzah lian cih ka thei kei hi. 2012–13 in 7459 lakah 1232 (16.68%) gualzo uh a, Tedim leh Tonzang township (Cikha tawh) panin laivuan 1373 lakah 313 (32.02%) in gualzawhna ngah uh hi (zomistar). Kum 2013–14 ciangin Tedim leh Tonzang pan mi 176 in gualzawhna ngah uh hi (KS).\nBang hang hi mawk ding?\nA tunga tan sawm zo i lahte en lehang, laisiam i tamlohzia kilang mahmah hi. A diakin Chin State sung bang tan sawm zo kum sim a 1000+ kiim bek om cih mawk pen bang hang hi ding? Mipite in lai manphatna thei cian taktak lo maw? Sang gina lo? Sang(sia) gina lo ahih leh sangsia kuate? Eimi mah hi lo maw? Sangsiate hoih theih nadingin bangci bangin ma i pang hiam? cih mipi lam panin ei le ei kidothuai mahmah hi. Kumpi lam leh sangsiate i mawhsak nop mahmah hangin mipi lam mah pan laisim ding hanciamna om lo a hi mai tam? ka ci hi.\nZomite tenna mun – Tedim, Kawlpi, Lamka leh Champhai leh a kiimte i et ciangin leitungah khantoh a kisam penpenna mun vive hi mawk hi. Bang hang hi ding? Mipil misiam tam lo, puah lo, zuun lo i hih man hi kha ding hi. A puah thei dingte in puah nuam lo ahih kei leh a puah thei ding om lo zong hi thei. Zomite teenna khuate – Kawlpi, Champhai leh Lamka in minthanna hoih het lo nei a, a mi omzah/teengzah tawh kizuiin leitunga natna lauhuai AIDS tamna pen pawl hih tuak hi. Bang hang hi ding? Kikep, kidon ding ngaihsun loin, a mawk gamtat giapgiap tam i hih man hi thei kha ding hi.\nBang hangin gengen ding?\nLaisim hahkat ding thu pen gengen ding ahi hi. Bang bang hiam cih leh a manphatna kiam ngei lo, lian semsem ahih manin! Minam dangte in bang hangin Zomite hong simmawh (cici i hiam?), hong bawlsia (cici i hiam?). A hang lianpi pen amau sang i haizawk man hi leltak ding hi. Midangte in amau tawh kikim a hong ngaihsut or hong zahtak theih nadingun pilna sin ding a gengen i hi hi.\nPaunak gelhpa in pilna manphatna na thei lua mahmah ahih manin neih khempeuh a bei dongin pilna zong dingin hong hilh hi (Pau. 4:7). Bang hangin neih khempeuh a bei zongin pilna zong ding? Neih nei nawn kei leng bang cih ding? cih ngaihsut theih hi. Ahi zongin tua pen amah leh amah kidawng pah a, pilna nei peuh leng neih le lam i nei kei phial zongin hong om lel ding a cihna ahi hi. Ka pau kua’n zadah kei hen la, nidangin Champhai khualai leh mun hoih deuh ah Zomite in inn mun bangzah hiam nei ngei hi. Khua hong khangto in, mihau, mi pil hong tam ciang, inn a lam zo nawn lo Zomite inn pen tuate in hong lei uh a, "zuak kei leng bang ne ding?" cih tawh haksa sa pipi in zuak kul hi. Zomite in pilna-siamna neiin, i innmunte ah inn lam thei ding zahin om leng tua bang piang lo kha ding hi. Nek le dawn zonna kician nei lo i hih manin zuak lo thei lo dinmunah ki-om ci leng zong kikhial lo ding hi. I hanciam kei leh Lamka leh Kawlpi a Zomite inn mun zong tua bang thei ding hi. Tua ahih manin pilna-siamna leh lai sim ding i gengen pen i neihsa kepbitna leh nek le taak zonna kician i neihna (economic stability) a om nading ahi hi.\nPilna siamna a nei lo, ahih kei leh a nei a omlohna pen gam nuam/khua nuam hi ngei lo hi. I gensa bangin Zomite lakah pilna-siamna a nei tam lo ahih manin Zomite bek a omna khua bang haksatna leh thusia tamin, kilaptoh ding sangin kigensiatna leh kilangbawlna tam mawk hi. A sia khin cihna hi loin, tuate a pianna pen pilna-siamna i neihloh man cih i ngennop ahi hi.\nLai Siangtho leh pilna\nLai Siangtho ah pilna thu kilim gen mahmah hi. Tuate lak panin pilna pen bangci bangin manpha a, pilna in bang hong ngahsak ding hiam cih kikum leng: Pilna pen -- Kham tawh kilei zolo, ngun tawh aman seh theih hi lo hi (Job 28:15, Pau. 3:14), Pilna nei-in, thu a thei mipa a lungdam mi hi (Pau. 3:13), Neih khempeuh beilawh zongin zon ding hi (Pau. 4:7), Anei nuamte kithuhilh ut a, kitai utlohna pen haina hi (Pau. 12:1), Hinna tuinak hi (Pau. 16:22), Thahatna sangin hoihzaw hi (Pau. 24:5), Khuaizu tawh kibang hi (Pau. 24:14), Adeih mi in a pa lungdamsak hi (Pau. 29:3). Pilna in -- Khan sausak a, huahna & pahtawina zong pia thuah hi (Pau. 3:16, 9:11), Nuntakna nuamsak, lungmuang takin omsak den hi (Pau. 3:17), Siatna pan hong hu ding a, lungmuang takin omsak ding hi (Pau. 4:6), Mi lianin bawl ding, pahtawina ngahsak hi (Pau. 4:8), Pahtawina leh minthanna tun ding hi (Pau. 4:9), Inn lam hi (Pau 9:1), Lung duaisak hi (Pau. 19:11), Lungmuangsak hi (Thna. 7:12).\nHih a tungate panin pilna kisapzia, a manphatna leh a zon dingzia tampi kimu hi. Pilna ngah nadingin a man i pia ngap hiam? I tha tang tawh i pang ngam ding hiam? A zong khempeuh in a deihzah uh a muhloh hang, mi pil kicite pen a zong tangtang, hanciam taka a sinte ahi uh hi. Lai bek hi loin sin ding, theih ding, nekzonna ding, pil nading tampi om? Hanciam ni.\nTuhun in a kisapna pulak\nNidangin mipil genloh, lai tan 9/10 a zawh uh leh kumpi-ah nasepna ngah pah uh hi. Tuhun ciangin tua bang nawn lo a, tua banah lo khoh nading gam hoih nawn lo ahih manin khuak tawh nasepna hun hong hi ta hi. Kumpi sung leh kompani tuamtuamah sepna hoih i ngah theih nadingin laitan kisam a, tua laitan neih banah a ‘siam’ hih kisam lai hi.\nMizogam sung bangah Zomite teenbitna khuate ah sangsia a kilak ciang a ngen ding takpi zong a omloh hun om mawk hi. Mizogam kumpi in ‘a khua mite deihsak ding’ a cihcih hangin deihsak dinga a ngen ding zong om lo thei mawk hi. Tua ahih manin khuadang pan haksapi in sangsia hong sem uh a, tua bang tawh sang hoih neih ding baih lo hi. Tua banah kumpi nasepna khua sunga om teng midang/khuadangte in sem khin uh ahih manin, khua sunga omte in lo khawh, sing at, huan (neu cikcik) bawl, meihol khuk bawl, adgte i sep hong kul hi (tua bang sep pen hoih lo ka cihna hi lo). Lo khoh nading gam hoih nawn lo, meihol khul nading sing tawm, thei/khai huan hoih bawl nadingin sum le pai mah kisam…. Mai lamah i tu i tate in bang nekzonna hong nei ding?\n‘Nuntakna pen a hun zuiin hong om lel ding hi,’ cih ding hi lo hi. Tuhun mi lawhcing leh mipil i cihte tuma kum 10/20 kiim a muhkholhna hoih tak a nei, ahih kei leh nu leh pa a neite na hi uh hi. Kum simin Mizogam panin sangnaupang 300/400 val bang in kumpi nuai panin MBBS, Engineering sin uh hi. I pil a, i siam leh ei zong pai thei hi hang. Manipur gamah kumpi nasepna a kilak ciang Zomite min muh ding hong tawm hiaihiai, Mizogam lamah tawmzaw kaan lai, Kawlgam lamah zong Zomi uliante hong tawm hiaihiai! Lai Siangtho genloh bangin neih le lam zong masa in pilna thupingaihsut lo i hiam? Mi khat in, "ko bel sum nei lel, ka tate uh sangkah kisam lo" ci mawk hi. Tua bang hauhna bang tan/ciang a khom mawk diam? cih ka ngaihsun hi.\nBang cih mapang leng hoih ding?\nBaih lo hi; pilna siamna neih nadinga hanciam pen!. Pil i cih hong kibang lo lailai. Ahi zongin leitung in saandan khat nei hi. Tua lam tam gen zong ka sawm kei hi. A huampi a kisang, pilna a kici ngah nading baih pen ‘siamsinna’ i uang gen nuam hi. Mipil (eima mimal in) i cih kuate, makai thupi leh lawhcing i cih kuate, cih lam pan gen leng, 98% pen laisiam, tua a siamna uh manpha taka a zangte hi uh ding uh hi. Siamsinna i hahkat zawh zahzahin i minam mailam pen hong vak ding hi. Lai siam i tam nadingin bangci mapang ding?\n1. Pilna-siamna sin nading hong baih nawn lo hi. Sum le pai tampi kisam hi. Mi hau tam ta ahih manin mi zawngte adingin pilna siamna sang sin a, sanginn hoih kah ding hong haksa hi. Tua ahih manin a hanciam thei, sang hoih a kah thei a om leh innkuan, beh le phung panghuanin hanciam ding.\n2. Khua sungah sangsiate a maingal theih dingin hanciam ding. Ei khua sunga khua dang pana sangsiate in lungnuam leh itna tak tawh naupangte lai ahilh theih nadingun hanciam ding.\n3. Sangsiate leh sangnaupang’ nu le pate kizopna bawl hoih ding. Kum simin sangnaupangte nu leh pate leh sangsiate in kimuhkhopna, kamkupna 2/3vei nei hamtang ding. Haksatna omte genkhawmin bangci manpang khawm ding, cih genkhawm zel ding.\n4. Mipi lungsimah pilna siamna a manphatna a om theih nadingin makaite in hanciam ding…. A dang tampi zong om lai ding hi.\nTuhun leitungah pilna siamna khat beek i neih kei leh nuntak hong haksa ta hi. Nidang lai dana kum kik ciang lo kho ding, cih ziau theih nawnloh ahih manin siamna khatpeuh sin ding i hanciam mahmah ding thupi hi. Zomite teenna mun tuamtuam i et ciang pilna-siamna, kisin a kisapna leh kisin ding a tamzia kimu thei hi. Minamdangte in "Zomite," a cih uh ciang a lungsim sung uah bang om? Nek le taak muhna kip (economic stability) i neih theih nadingin daupaina leh kaamphatpakna (lucky) tawh piang thei lo a, sungtawnga mang thei lo a kizang thei, a manpha siamna i neih ding hanciamhuai hi. I lungsimah deihna om limlim leh tua in nakpi takin hong mainawtsak ding a, a gah pen om pelmawh ding hi.\nA tawp nadingin, Lai Siangtho in, "Pilna kisam na om uh leh Pasian kiangah ngen un" (James 1:5a) ci hi. Nasep hoih nei dingin laitan kisam hi. Tua laitan tawh nasepna hoih ngah nadingin pilna hong pia dingin Pasian tungah nget ding ahi hi. Lai simna ah Pasian zahtak a, Ama kiangah huhna ngen a thuumin, Ama deihna banga kalsuan ding pen Khristiante nuntakzia ding ahi hi. Tua ahih manin pilna a deih ngiat Zomite, Pasian a zahtak Zomite, mite ading a thupha bawl Zomite i suak theih nadingin ei sep theih lamlamah hanciam ni.\nLaigelh T.Sawmlian in Zomi eLibrary/Laibusaal ading in phalna ahong piak ahi hi.\nItem Reviewed: SIAMSINNA LAM AW. Agelh : T. Sawm Lian Description: Rating: 5 Reviewed By: Cinpu Zomi


timestamp: atn

url: =Winner leh Champion ~ Hau Za Cin :: ZOMI DAILY\nposted on 13 January 2016 at 10:25 am Lomkholna: Article, Hauzacin\n“Winner leh Champion kilamdanna pen – winner hidingin zawhna khau khun pel masa pen hih kul bek a, champion hi dingin zawhna khau khun khenlam ah pelh ding tampi omlai hi. Na gamtat luhek leh na pumpi kikepzawhna te ah mite etteh na hih ding kisam hi.” – Mr. Jacques Rogge, President, International Olympic Committee\nLeitung pianzawh a khatveina Youth Olympic Games (YOG) honna Marina Bay Floating Platform, Singapore ah International Olympic Committee Mr. Jacques Rogge in a thugenna in lungsim hong lawng mahmah hi. August 14-26, 2010 sung 1st YOG kici Singapore ah kidemna nam 26 tawh kidem ding National Olympic Committees 205 pan kum 14 pan 18 kikal mi 3600 pha a, a en bekbek mihing 370,000 pha hi. Hih YOG kipatna ah Singapore President, Prime Minister ban ah FIFA President leh kumpi ulian tampi gam tuamtuam pan kihel hi. Openning ceremony a neihna uh tau kidawh pen tuipi tung hi a, tui tungah a kilam, tui-i-lap (floating) ahi hi. Unique!\nHih hun ah IOC President Mr. Rogge in khangno kum 14 pan 18 kikalte kidemna bek hilo pumpi ki ukzawhna, lungsim siangtho tawh nuntakna, gamtat hoih leh i tenna leitung hoihna ding leh khantohna dingte mangngilhlo ding leh YOG deihna in gualzawhna bek hilo in kilawmtatna, kikholhsiamna, leh kimeltheihna te a thupina thei semsem ding in gen hi. Tua ahih manin khangnote aw, ‘Winner leh Champion’ a kilamdanna hih YOG gam pan thei ding hi uh teh, a ci nuam ahi hi. Olympic ah winner pawlkhat champion hilo a cihnopna zong ahi tam maw. Olympic medalist pawlkhat pen a gamtat vuah olympic deihna laklo sa hikha ding hi. Olympic motto Latin pau in: “Citius, Altius, Fortius” hi a, English in, “Swifter, Higher, Stronger,” hi. Pau dangin zong a khiatna om kha ding hi.\nKidemna tuamtuam tawh i nuntakna bawlhoih ding, nuntak sung tomno ahih manin Kinzaw a nasem ding, a Sangzaw ngim ding, Hatzaw a mainawt ding ci nuam uh hi. Tua ahih leh i nuntak sungin kinzaw in i kalsuan hiam? Khe tawh lampai tawm deuhdeuh, vanzat sakol, mawtaw, vanleng, tembaw, gunkuang, rocket, etc tawh kipai kilengta, nidang sang vai khatpeuh manlangzaw, kinzaw ta hi. Tua bang ahihna dingin mi khempeuh in kidemna siangtho tawh kidem in i nuntak nuamsak ding thungaihsun mipilte ngimna ahi hi. Siamna, pilna themkhat pan a sangzaw ah kahto a siamnel ding, thei dikdek ding; leh manlang tak, hattak, ziakailo a sem dingin leitung mi khempeuh hong hanthawn hi. Leitung nanga bek hilo a, keia bek zong hilo a, i neihkhop, i zatkhop, i kikop ahih manin zeeksiamna kisam mahmah a, sia khin leh a thuak ding midang hilo in nang leh kei ihi hi. Tua manin Olympic Motto in mihing khempeuh hong hanthawn a, leitung motto sung pan a kilim zat pen, a kilim ciin pen hiding hi. IOC bek hilo in tu in YOG ah zong tua in hong hanthawn in i tavuan, duty, responsibility hong phawksak kikkik hi.\nKhangnote pen zingcianga makai dingte ahih manin hoihtaka pattah ding a kisam hi. A neulai pan a hoih a kilawma pattah ding ahi hi. Ngaihsutna kilekkimlo leh guptuam paihtuam nei dinga pattah loh ding ahi hi. Thudik, thuman hilh ding hi a, thutak leh thuman gum dingin pattah ding ahi hi. Kiphatsakna, kiliatsakna, duhhop huaihamna leh angsung theihna te tawh kipelhsak ding hi a; mihing gina suahna dingin a kilawm a hoih gamtat sinsak ding ahi hi. Tua hileh koikoi ah om le uh khangnote mite adingin mi phatuam, leitung vantung ading mi phatuam, nang leh kei ading nuntak manpha a nei mi ahi ding uh hi.\nPrevious: US gamsung khualzinna pawlkhat – 11\nNext: Sum koici zonding ~ Deih Tung


url: =Pa Khup Tum Khawm Khan Tuang (Laaitui- Gualnam) sihvuina :: ZOMI DAILY\nIt leh ngaih Zomi sanggam teng,\nKa it uh Pa Khup Tum Khawm Khan Tuang( Laaitui-Gualnam) in hong nusiat\npan ki panin a luanghawm hann ah a ki gui khit dong hong gim/hong\ntawlpih khempeuh tungah ah lungdamna kong phapha uh hi.\nOctober 31(Friday) nitak pan Kuantan Lui ah hong zonsak tuisiam te leh\npalik te a hi a, ZAM (ZSM) leh ZRC(Ciimnuai Dongh Hu) makai te( A\ndiakdiak in Sya Joseph Tuan Sawm Tuang leh Pa Nang Za Suang), Hunbit a\nhong buaipih a nasep pih khuapih sanggam te (1) Tg. Pau Lam Saang,(2)\nPa Kham Lam Pau, (3) Tg. Gin Deih Khup, (4) Pa Langh Sian Muan, (5) Pa\nMung Than Khup, (6) Tg. Nang Lam Khup, (7) Pa Vungh Tung Nung, (8) Pa\nZam Khan Khai tungah thuk zawhloh ding itna leiba kong nei uh hi.\nTua banah ZSM te tawh kikop in hong vei mahmah Malaysia minam RC nasem\nPi Catheri leh singlaamteh hong bawlsak My Elephant Restaurant ah\nnasem Mung Khup/En Mang/Langh Zam/Tawng Khai/GTNung/Tuan Mang/Khup\nSiing te tungah zong lungdam mahmah hi. KL pan Kuantan lam paina ding\nBus khat hong sik USA a om Tg. Lian Khan Mang (Rm 1500 val bei) a hi\nzong, video hong laksak Kap Suum leh Langh Cin Zam te a hi zongin\nahunhun in thu hong zasak Sawm Lian leh a kua mah peuh tungah\nlungdamna kong ko uh hi.\nNovember ni 6 ni a, thann ah si hong guisak Rev. Cin Khen Mang, Rev.\nSuan Sian Pau leh Sya Thaa Mung te tungah genzawhloh lungdamna kong ko\nphapha uh hi.\nSihgui hun tawh kituak in Yangon-Obed House ah a tate hehnep hun hong\nbawlsak Yangon-Laaitui Innkuan makai te leh hong pai it leh ngaih\nsanggam te tung a hi zong- Khua a om a zi a tate leh a innphualzaang\nuh ah sih gui hun bawl in hong nheneem sanggam u leh nau/tanu\ntapa/pute leh pawlpi mi khem peuh tungah leh Internet group mail pan\ndahpihna hong phulaak (ZAC) khambawi7@gmail.com, Mung Tong\n<mungtong@zomi.net> , Ken Suanzanang kensuanzanang@gmail.com,\nTawinuam <tawinuam@gmail.com, leh Pu Zokhai\n<zomizokhai@rocketmail.com> te tungah zong lundamna kong ko uh hi.\nLuangphaam in kisapna thempeuh ah hong ding Malaysia a om Pu Lam Vungh\nleh Pu Pau Vungh suan Khangno te leh itna lainatna tawh nasep mabaan\nnusia in sum tampi sup lawh thuak in Kuantan Hann ah hong pai Khuapih\nmi 70 vaal te mahmah zong genlo in ka om thei kei hi.\nI biak Pasian in na gimna tawlna uh leh na sup na baina khempeuh uh a\nzah tampi in hong thuk kik ta hen!!!\nNote in kadahna uh nong mangngilh sak uh hi.\nNu Man Deih Kim te nuta teng\nLawm Khup Tum tungtaang adah-akap khempeuh’ tung-ah Pasian-in hehnepna bucing hong piaksak henla,\nMalaysia-a luangvaai-tawh amapang sanggamte khempeuh, khuapih-tuipih leh Zomi minam makaai upate khempeuh’ tung-ah Pasian-in thupha namkim hong tungsak tahen!\nPa Khup Tum Ka’ phawkna neukha:\nSaangkah ciil pan-in kahkhawm-in, amah kei’ sang-in uzaw deuh-hi. Taak mahmah-in, khauh mahmah-a, bawhlung suih ciang-in defender-ah pang den-hi. Amah-tawh kisaai kha lehang kilel mahmah-hi. Khut kilaai-zong haat mahmah-a, keibang-in ka-zo ngeikei-hi. Taai-zong ka- kidem zeel uh-a, ka-zo ngeikei-hi:\nHinapi-in, phin lengzong hong hehdawn ngeilo, hong naubawl thei mahmah, heh-a pau samsam cih peuhmah ka’ zaak ngeiloh, anuih lualua-zong ka’ zaak ngeiloh, pasal kician mahmah, aki-ukzo, akikeemzo mahmah khat-a ka-seh pasal taktak khat ahihi. Thaan Luui-ah tuicing khawm-in, thadah hetlo, amau’ innpan naai zawdeuh ahihman-in, ziingkaal ko’ tunma-a, sawlbawk honkhat nana guangkhin cihbang-a sepkhopna lam-ah athasial hetlo pasal manpha khat ahihi.\nMalaysia apailam nangawn kiza naailo liang-in “Tuikia” cih ka-zaak ciang-in ka-thangpaai mahmah-a, ka-hehzong suak-in, ka-laaidiip hongzen-hi. Azii atate ka’ ngaihsut ciang-in ka-thuaksia mahmah-hi, ahizong-in Pasian’ theihloh-a apiang thu/sil khatbeek omlo ahihman-in laaina pipi mah-in mangpha ka-khaak-hi!\n“Lambang na’ zuatna Sian’ aanglaai-ah munmuang sambang na-zaal in-aw, Seen Gualngaih-aw!”\nTua-Khai @ Zokhai\nLaaitui khua a teeng Pa Khup Tum Khawm Khan Tuang( Kum 42- Gualnam\nbeh) Taangthu a tomin,\nGualnam suan Pu Kai Lian(Dimpi) in kamsiatna tawh a zi leh a tapa thum\nte hong sihsan baih luat ciangin a zi(?) in, “Lam Vungh aw, napu te’\nkhua-ah antaw dingin vapai ning” ci-in them a, pasal dang neihsan hi.\nNaupang milmel Lam Vungh, Pau Vungh, leh Go Thawng te-in a nu ciah kik\ndingin lam en uh a, nitaak sial in, khuamual ah va dawn niloh uh hi. (\nThangho leh Liando taang thu gente in hih unau te’ pianzia tawh gen\nkop thei zel uh hi).\n“Meigong tagahte’ PA ka hi” a cipa in tagah lubawk a hi; Lam Vungh,\nPau Vungh, leh Go Thawng te nusia lo in thupha pia in, suan leh paak\nhong neisak a, tu laitak in Laaitui khua leh mundang gamdang ah hih u\nnau thum te’ suan leh paakte hong khansuah hi.\nTua U nau thum sung pan nau lai a hi Pu Pau Vungh in tapa Go Zel leh\nSin Tun hong nei hi. Pu Sin Tun in tapa (1) Vungh Thang, (2) Zel Za\nKap, leh (3) Ngul Khaw Suan hong nei uh a, pupa ngeina sungah gual\neenglo in gaal leh sa aii in om uh hi. Pu Ngul Khaw Suan in tapa (3) a\nneih khit ciangin sanggam te phuhsa Tuiphuum Pawlpi(ABM) ah hong luut\nA tapa neupen in Pa Khup Tum Khawm Za Tuang hi in, Nu Man Deih\nKim(Gangte beh) tawh ki teeng uh a, tanu tapa (5) nei uh hi.\n(1) Mung Deih Khai ( Grade XI)\n(2) Niangh Huai Siam (Grade VIII)\n(3) Niangh Tawi Nuam (Grade V)\n(4) Lian Biak Saang( Grade II)\n(5) Dim Hawh Nuam\nNuntak haksat kawm kal ah zi leh tate teng a khual manin Malaysia ah\nsum zong dingin pai a, inn leh lo puah in lam kik ding a hanciam\nlaitak 2014, October (31), Friday nitaak lam nai 4:00(KL Time) pawl in\nQuatan lam a om luipi khat( Quantan River) ah a kisilna pan in tuikia\na, leitung nuntaakna nusia in tawntung Pasian kiangah hong ciah san a\nTuipi gaal khat singdang gamlei ah peemta in a om hi ung a, Malaysia a\nom Zomi ki pawlna tuamtuam te in nong huh, nong panpihna sa uh ban ah,\nnong dinpih paisuak ciang bek un hanmual ki tangh zo ding a hih manin\nZSM, ZAM leh Zomi makai te tungah huhnget kawm in lungdamna kong ko\nkhol uh hi.\nInnkuan pih leh Sanggam te’ taaangin,\nKham Cin Suum@Suumpi\nObed House & Kalarkyisu Baptist Mission\nPrevious: Tulaai Leitung Thuthang Tuamtuam Updates November 7,2014\nNext: ZAM Thupuak :: 09 November 2014\nVietnam ah mopi dingin apai mawtaw tuahsia, zineidingpa leh adang mi 13 si\nNipah Natna ~ Pau Tun Thang\nBawlungsiam Pele’ tapa thongkia dingin ki piakhiata ~ TK Lian\nGu akibuak’ minam te hi kei ni


url: =Gamnuam tungkhin napi banghang Tangtat, Khaattat Tolteenlai nahiam? :: ZOMI DAILY\nGamnuam tungkhin napi banghang Tangtat, Khaattat Tolteenlai nahiam?\nposted on 6 March 2016 at 7:00 am Lomkholna: Hauthang, News\nNuntaakna anuam kizong: Mihing nunkhuasak na sungah cidam ding kideih hi. Nuntaknuam kizonghi. Ataktak in innphualzang pan in duh leh deih kicing in nasep hoih mite gamdang ah mikhutnuai ah nasem pai nuamkhollo hi.\nAhih zong in neekleh dawn hamsa in gamdang ah muhbangbang septheihbangbang neekzong kipai hi. Nasep hoih neite in akilawm khomciang kikhuasa theisam a, cihtak na thumaan na kisam ahihi.\nHamsiatna no khat: Adiakdiak in gamdang ah om in kumte paipai nileh kha te paipai in ipiankumzong hong tamsemsem hi. Pawlkhat te Pasal Zilehta tawh nuam tak om thei te neek tawm ding muhnak leh ahampha hi lel ahi lel ahihi.\nKumcingkhin sa pipi Nungak lai leh Tangval lai te ading in nasep hoih pen aneizong Pasal neilo Zineilo, Pasal tampi neikoikoi, leh Zitampi neikoikoi, ahih kei lawm kingai kiteeng muntuamtek a om asi hilo akikhenkhen kha pawl khat kiom ahihi.\nKumtamcialcial ahih man in Lawmzonding pawl khat in veise lo lel hi. Suan leh paak neih hun ding kipelh kisawt to suak ahihi. Tangval Pawlkhatte bang in kasum neih teh zi nei ning peuh cithei uh hi. Tangval ham khinsa te asin uh goltol thei hi. Heh baih bakbak thei hi. Tua mahbang in Numei Pasal neihak te zong lungham thei hi. Nuak hat baih thei hi. Bangmahlo pi kizemna samsih peuh tawh kitawng thei mawkmawk ahihi.Hihbang dan mite hamsiatna nokhat anei hi gige hi.\nKumtam luata: Ahunzui mah in pasal leh zineih na thupi mahmah hi. Khanghamkhinsa kum35 val khinsa tangval te pen amah leh amah in zi zong thei taktak lo hi. Amaizumta hi. Amoi nono deih sawnsawn hi. Nungak noten kihta thei hi. Tua hi aa, zineih hun zekai ahih man in beh sungphungsung teng peuh tawh aziding zonpih peuh kul mawkmawk thei hi.\nNu ngak hamsimsim te zong Meigong peuh tawh kipul kha thei citciat hi. Nungak hamsimsim kum30 tungsiah ahih leh lah Tangval note siamsinna ding in zolsim thei uh ahihi. Pasal zong ding hun , Pasal neih hun ding in neilo ahih man in Sanggam pasal te zi tetawh inn khat sung ah omkhop nuamsa lo hi. Mote tawh kilem lo thei lel uh hi. Hunpaipai leh Nungak hampi kum40val bang kiom thei ahihi.\nGamnuam gamthumna ah pawlkhat te bang neek zong lemtanglel ahihman in ngamnuam om ding in tangtat, Khaattat, Tolten kitamsimsim ahihi. Atatak in Pasian deihna bang hi leh Suan leh paak tu leh ta khangsawn kizom ding zekai sak in amah leh amah akiphuah theilo hizaw sop ahihi.\nNang leh Nang nahun thei in.\nTua ahih man in zineih hun pasal neihhun pallua lo geilualo pen ngaih phat huai mahmah ahihi.Khamham khin zinei panpan, Pasal la panpan te atate kum20 teh amah asam kaang ta hi. Tangval no khat in eisang uzaw numei kitenpih theileuleu kha kiom thei a, Tangvalte melhoih san laitak leh Zite piteek pi asuak zong om thei ahihi. Nau leh taneih teh Ziteen keem zonawn lo in Pasal in nasep manlahliang in naukeem thei ki om ahihi.\nTua ahihman in gamnuam om ihita zong in akumcingkhinsa peuhmah tolteen, khaattat, tangtat pen hamsiatna lampi khat azuizui selnel gamsung aa Singkungkeu abang hi. Hau Thang\nPrevious: Mi tawh kikholh na siamhiam? (2) ~ Hau Za Cin\nNext: Federal State leh Zomi ~ Pu Zokhai\nTedim Zato Mialpi sungpan ki kona\nNang kikhel masa in ~ Nk Khanno\nMalaysia ah Pa Mung Do Lian in azi satlum\nIsrael kum 70 Jubilee leh hun nunung kizopna ~ Pau Do Lian\nMalaysia, Cheras vengsung aom Night Club ah thau kikapna piang


url: =Tulaai Leitung Thuthang Tuamtuam Updates March 12, 2015 :: ZOMI DAILY\nTulaai Leitung Thuthang Tuamtuam Updates March 12, 2015\nposted on 13 March 2015 at 8:01 am Lomkholna: Khawmpau, Myanmar, News, World, Zomi\n· Russia gam Kazan khuapi sung a Vanzuakna shopping center alianpeen peen khat ahi Kazan Shopping Center March 11, 2015 ni in meikaang a, mi 5 sipah in adang mi 25 kanglum maw koici cih kitheilo in mangcip uhhi.\nMihing 15 zato ah kipuakpah a, adang mi 600 vaal bel cidamtak in kihonkhia zo hi. Van nei pawlkhat avante uh alaakkhiat zawhkhaak uhleh ci in alehdelhna pan mangthang uhhi.BBC\n· Bangladesh gam Mongla khuapi sung a om Vankholna Innpi khat mah March 12,2015 ni in kicim ek a asunga mi 100 kiim aomlakpan mi 40 ahing in kihonkhia zo a, mi 5 asisa in kilakhia in adangteng Inncim in vuknelh ahihman in si maw hing cihte kitel naailo hi.BBC\n· Tanzania gam Iringa mualtung mawtaw lampi tung ah Lorry pi nih leh Bus pi khat March 11, 2015 ni in nasiatak in kiphuulkha a, Bus tung atuang mi 41 liam in mi 23 naakpi tak in liam uhhi ci in Tazania palik te in taangkokhia uhhi.BBC\nPrevious: Malaysia Kumpin Gamgi Bitsak Sawm\nNext: Ka Phawkkhak Vilval Kanu Kam – 13\nMalaysia, KLCC kuamsungteng ah Security Drill bawlding in palik dimzihziah


url: =ZSL 6: Banghang Letkhiat Kul? - Zomi Adventist Innkuan\nZSL 6: Banghang Letkhiat Kul?\nLesson 6 *May 2–8\nBanghang Letkhiat Kul?\nNipini (Sabbath) Nitaklam May 2\nTukalsung Simding: Luke 24:36–45; 1 Cor. 12:10, 1 Cor. 14:26; Sawl. 17:16–32; John 12:42, 43.\nKamngah: “Upna lo tawh kuamahin Pasian lungkimsak zolo hi. Pasian kiang a zuanmi peuhmah in, Pasian a omtakpi a hihna thuleh, Amah azongte Pasian in thaman pia hi, ci in a up ding kisam hi” Hebrews 11:6.\nLaisiangtho i sim ciangin aletkhia zong hipah hi. Bangci danin maw? Bang thukhun peuh zang i hi hiam? Laikungpu tuamtuamte laigelhte i bangci muh hiam? Etpaktheih dingin, gentehna khatpeuh, genkholhna limpua mang khatpeuh leh tangthu om taktak cihbangin omhi. Tua bangte khentel siamna in, Laisiangtho letkhiatna nam khatmah ahi hi.\nKhatveivei, mipawlkhat in Pasian’ kammal ci in: laibu leemziau in, amau thangah theihna ding munkhat peuh simsuk ziau uhhi. Tua banglel in mun khatpeuh simziauna in, thukhupna tuampi khawng hong tunthei hi. Pasal khatin a zi nusia in zidang a neihsat ciangin, a zi masa in thalak nadingin, Piancil 3:15 simin “nang le numei kikal ah kilangneihna ka omsak ding hi” cihbang tawh, ka pasal le a zikik sawtkip loding cih upna tawh tha la ci pongmawk hi.\nThu kizopna neimello khawngte in, mi khatpeuh up khialhna piangsak thei hi. Laisiangtho peuhmah mawk sim hetlo in a cihnopna ngaihsut ngiatding thupi mahmah hi.\nNimasani (Sunday) May 3\nLuke 24:36–45 simin. Laisiangtho tawh kinai mahmah, Pasian’ kammal tel mahmah le genkholh thupiang dingte nangawn amau muhtang mahin a tangtung nungzuite, bangin amai uh khaak hiam?\nKuamahin khuak-hawmsa in Laisiangtho sim ngeilo uh a, a sim sangnaupangte in, tangthu khatpeuh le phutkhak khatpeuh neikhinuh ahih manun, tua a Laisiangtho telna uh huzaap neisak mahmah hi. Nungzuite’n zong amau lametna tungtawnin, Messiah pen kuahi cih a muhdan uh neikim uh hi. Amau’ muhdanciat hangin, Laisiangtho a kicianzaw in telzolo a, Zeisu’ nuntakdan, a sihna leh a thawhkikna thute telkhial tawntung ahih manun hilhcianzel kul hi.\nHih leitung pianzia le Pasian tungtang thute, updan tampi i nei a, eimau upmawh thuthu in, Laisiangtho khawngzong i letkhia mawkmawk thei hi. Kuamah in lungsim hawmsa tawh tua laisiangtho simngeilo uh hi. Etpak theih dingin, mikhat’ leitung ngaihsutna in, Pasian omzia a theihna huzaap ahih manin, tua pa in Laisiangtho tangthute sunga Pasian’ nasepnate thuman in sang zolo a, leitung ngeina khengval nalamdang cih a umte tawh a saandan kibanglo pahhi.\nLaisiangtho letkhiate peuhmah in, abeisa amau nungthu neilo kuamah omlo uh a, amau phutkhak thute, a ngaihsutnate, leh a luahsuk upna leh ngaihsutnatepan suakta theilo uhhi. Lai laklawh omna, pumnialna cihte in gualzo ngeilo hi. Laisiangtho sinna leh biaknalamthute in, Pasian’omzia leh leitung omzia upmawh genna tawh kilehbulh mahmah hi.\nHimah taleh, Khasiangtho in, eite lungsim hong honsak in, lungsim takpi tawh lungsim kihongsa in Laisiangtho i sim nakleh, upmawh thutepan eite’ lungsim hong puahphatsak hi. Minam tuamtuamte khempeuh in, Pasian’ kammal a teltheihna dingun, Khasiangtho in “thu khempeuh aman in” (John 16:13) hong makaih ding cih Laisiangtho in hong kamciam phamahmah hi.\nLeitung tawh kisai nang upmawh thu bangpeuh nanei hiam? Pasian’ kammal in Laisiangtho honghilhna bangin, nang hong puahphatkik theihna dingin bangci danin, ki-aap thei ding nahi hiam?\nSee also ZSS 1: Laisimna pan Telcianna ah\nNinihni (Monday) May 4\nKamphenna le Letkhiatna\nLaisiangtho pen ta’angpau tawh kigelh a: Laisiangtholui pen Hebrew pau le tawmnocik khat Aramaic pau in kigelh a, Laisiangthothak pen Koine Greek pau in kigelh hi. Tuni leitungmi a tamzawte in tua paute zang nawnlo uh a hihmanin, Laisiangthobu pen tuhun zat pau in phenkhiat hong kul hi.\nKamphen siamte’n a theihsa mah bangin, kamphen simin letkhiat zong kulzel hi. Kammal pawlkhatte in, midangte pau sungah kibatpih neilo peuh omzanzan hi. Laisiangtho kamphen leh a khiatna letkhiat siamte pen “hermeneutics” kici hi.\n1 Corinth 12:10; 1 Corinth 14:26; John 1:41, 9:7; Sawltak 9:36 le Luke 24:27 cihte simin. Atung a munte khempeuh sungah, kamphenna le letkhiatna omhi. Luke 24:27 sung ah, Zeisu in, Laisiangtho khiatna nungzuite kiangah hilh hi. Zeisu in akhiatna letkhiat bangzah thupisak hiam?\nGreek kammal hermeneuo, panin hermeneutics (Laisiangtho letkhia), tua pen Greek pasian Hermes pan hong piang ahi hi. Hermes pen pasiante’ thukanpa le thupuakpa ci in um uh a, Pasian’ kammal phen ding ciangin zong ama’ min kilo suksuk hi. Hermeneutics tawh kisai in, laibu bulpi i simkhak keileh, a phenkhiate phenciang bek i theilel ding hi. Kamphen mi tampi takin, khiatna hoih mahmah in phen uh ahihmanun, i kampha cihlel ding ahihi. A kam bulpi pen theiphial mahleng zong, thuman thutak ih telna dingin, tua kambulpi zong kisam khollozaw bilbel hi.\nCihtei hang, Luke 24:27 sung om bangin, kamphen siam mahmah le khiat siam mahmah zong i kisam veve hi. Tua in hermeneutics deihna bulpi hi a: Laisiangtho munkhat peuhpeuh in, ei bang hong hilhnuam cih kiciantak in ih theihna ding ahihi. Zeisu in a nungzuite ading ahihsakthu Luke in hong theisak hi. Zeisu tektekin nang adingin Laisiangtho hong khiatsak cihlam in na ngaihsun in.\nMi tampitakin kam tuamtuam in simkha mahleh, tampitak mahin simkhalo uhhi. Bangbangin kiphen taleh, thungetna tawh simin, hong hilhthute man ding banghangin thupi naci hiam?\nNilaini (Tuesday) May 5\nLaisiangtho le Ngeina\nSawltak 17:16–32 simin. Sawltak 17 sungah, Paul in, lungdamnathu pen thudang tawh hong zopsak hi: Greek ngeina upna tawh zom hi. Tua ngeina tuamtuamte in, i ngaihsutdan tuamtuamte koibangin huzaap thei hiam?\nTua nisuahnalam gamte’ ngeina theihna in, Laisiangtho hong telsaktuam mahmah hi. Etpak dingin, “Hebrew ngeina ah, mikhat in, ama’ lungkimna tawh a hilo gamtatna khat peuhpeuh pen, ama’ phalna mah tawh ahih manin, mawhpuak nei veve hi. Humuapna tawh Laisiangtho gelhte in, Pasian’ nasepna hizaw hi ci uh a, tua pen nitumna lamgamte in, Ama’n phal, aihkeileh khaamlo hi, gentehna, ‘Pharoah’ lungsim khauhsakna’, ci uhhi”—”Methods of Bible Study,” section 4.\nNgeina sungmah ah Laisiangtho letkhiatzia dotna piangsak hi. Laisiangtho pen ngeina ki bulphuh hiam, tua ngeina tawh kizomte bekin sangthei ding hiam? Pasian in ngeina namkhat tungah a piak thupuakpen, tua ngeina khengin mi khempeuh tungah thugen thei ding hiam? Minam khat’ ngeina bulphuh in, eite letkhiatna dingin a kikheel ziauziau thei hiding hiam?\nSawltak 17:26 sungah, Paul in, a thupi mahmah khat hong pia hi napi, mite’n tua thu a sim uhhang, thupiseh mello uhhi. Pasian in sisan khat sungah hongbawl hi cihi. Eite bel ngeina tuamtek sungah kilamdang himahleng, Laisiangtho in, tua mite khempeuh Pasian bawlsa ci in kizopna lianpi khat hongpia hi. Mawhnei i hihna le hotkhiat i kisapna pen ngeina tawh ciangtanh omlo hi. Zeisu sihna le thawhkikna tungtawnin hotkhiatna i kisam ciat hi.\nSee also ZSL 11: CHRISTIAN LEH NASEP\nPasian in minamkhat tungah gen himahleh, tua minam khangsawnte in, Pasian’ kammalte simin, amau huam sungbek ahilo, a pualamah zong paikhia lai ding cih Pasian in mukhol hi. Tua tawh a kibang, Algebra pen AD kum zalom 9na sungin, Iraq gam Baghdad khuapi ah kiphuankhia ahi hi. Tua ahihteh, Algebra lam peuhmah tualai munbek mahah kizang ding hiam? Hi tuanlo hi. Pasian’ thuman zong tua banglian hi. Laisiangtho pen taanglai ngeina tuamdang khat hun a kigelh himahleh, a sung om thumante pen, amaubek hihetlo in, eite zong hong huamlai hi.\nNilini (Wednesday) May 6\nMawhnei a Puuksa Eite’ Dinmun\nJohn 9:39–41 le John 12:42, 43 simin. Laisiangtho thuman saantheihna dingpan bangin mipite’ maidaal hiam? Hih thupiangte panin, eimau adingin, bang hilhkholna peuh omthei hiam?\nSimmawhna le zahpihna tawh Zeisu anial biakna Makaite’ thu kiciantakin i theikhin hi. Ama’ kammalte tawh kisai in tuate tawh a kinai mahmah gamtatna i neihloh na’ng kidawm ciatni. Eite le Pasian kizopna pen, mawhna in hong suksiatsakzo a, kizopna kitatkhinzo cih thei hihang. Mawhna in mihing dinmun hong susia hi. Laisiangtho i telzia zong hong suksiatsak hi. I lungsim ngaihsutnate mawhna lamah paipahpah bek thamlo, i lungsim mahmah mawhna in susiakhin a hihmanin, Pasian’ thuman ah ciahkik ding hihang. Anuai a siatnate khawng i lungsim sungah hong piangkha ding hi: kiphatsakna, ei le ei kikhemna, lunghianna, kigamlaatna le thumanlohna.\nMi kiphasak khatin Pasian le a kammalte sangin, amah ki-liansakzaw hi. Kiphatsakna in, kiliatsakna lamah, lailetpa lungsim makaih a, Laisiangtho thuman sangin kiliansakzaw hi. Pawlkhat leuleu in, Pasian’ deihna tawh kituakkei phial lehzong, amau lungsim a lawpsak zote bekmah ngainuam uhhi. Pasian in ei le ei ih kikhemloh ding hong hilh phapha hi (Mang. 3:170). Mawhna in lunghianna piangsak a, Pasian’ kammal muanzawhloh ding lamah hong kaai hi. Mikhat peuhin uplahna hong neih ciangin, thumantak a Laisiangtho khiat zong hong om nawnlo hi. Tua a umlahpa in Laisiangtho tawh kituaklo liang dongin, amah hong kilaamsang ta hi. Tua dinmun pen lauhuai mahmah hi.\nTua sangin, upna le ki-aapna tawh Laisiangtho zuan kik in, mawhzonna le uplahna paai ding hihang. Kiphatsakna, ei le ei kikhemna, uplahna cihte in, Pasian tawh hong kigamlasak a, Laisiangtho thumanloh lamah hong paipih in, Pasian’ deihna hong zuisak nuamlo thei hi.\nLaisiangtho sung a na simsimsa thuman khatpeuh na langdo kha ngei hiam? Hih ding a cihkhat hihlo zaw in a dangkhat na hihnuam zawkha hiam? Bang thupiang a, bang pilna peuh ngah nakisa hiam?\nNingani (Thursday) May 7\nLetkhiatna Banghang Thupi\nNehemiah 8:1–3, 8 simin. Amimal bek hilo in pawlpi mahmah in Laisiangtho telphat ding banghangin thupi hiam?\nLaisiangtho sungah a thupipen dotna in, hotkhiatna le koibangin hong honkhia cih ahi hi. Zeisu in eite ading a hoihpen banghi ci hiam? Leitung khempeuh ngah in, i kha mansuah leng bang phattuamna omding hiam (Mate 16:26)?\nHotkhiatna tawh kisai Laisiangtho hilhna teltheih nadingin, letkhiatdaan thupi hi. Thumanlo takin Laisiangtho i simleh, hotkhiatnathu bek ahilo, thudang tampitak zong telkhial gawp ding hi hang. Nungzuite hunlai in zong, upna manlote pawlpi sungah hong lutsim hi. Tuapen, laisiangtho letkhiatna manlote hang ahihi.\nSee also BERÂMNO CHU CHHINCHHIAHNATE PHELH TLÂK A NI\n2 Peter 3:15, 16 simin. Hihmunin, Laisiangtho thumantawh i sim ding aphatmawhna bang hong gen hiam?\nLaibu’mite i hih takpi leh, laisiangtho bekmah tawh i nungta ding a, tualo adang ta’ang upna, pawlpi’thukhun le pawlpi thupiakna tawh Laisiangtho letkhiatna cihte i zangkei hi. Eite tat le hekzia ding hong hilh Laisiangtho nei i hhih manin,thuman takin Laisiangtho khiat theih ding thupi mahmah hi.\nI pawlpi thu-upna le nasepna peuhmah, Laisiangtho letkhiatdan man in huzaap mahmah hi. Letkhiatdan man keileh, upna thukhun le hilhnate, pawlpi le pawl nasepnate zong kipumkhat theilo hi. Akisia le a vakvai upnate in, akisia a vakvai pawlpi piangsak hi. Leitungah i piakding thupuak neigige napi, a khiatna telmello khawng i hihleh, tua thute leitung buppi zuak dingin bangci gentheih ding i hhi hiam?\nMangmuhna 14:6-12 sungah vantungmi thumte thupuakte simin. Upna tawh kisai bang thupi om a, tuate telcianna in i mission aading bang thupi omhiam?\nKiginni (Friday) May 8\nNgaihsutbeh Ding: EGWhite laigelh, “What to Do with Doubt,” pp. 105–113, Steps to Christ, leh “Methods of Bible Study” Khenpi 1: “Bible Study: Presuppositions, Principles, and Methods”, Khenpi 2: “Presuppositions Arising from the Claims of Scripture” le Khenpi 3: “Principles for Approaching the Interpretation of Scripture” cihte simsuksuk in.\n“Laisiangtho na sim ciangin, nangma ngaihsutna masate, na luahsuk le na zontawm lungsimte kantelna kongpi ah nusia in. Laisiangtho kammalte in nangma ngaihsutdante zopsak sawmlel nahihleh, thuman na muzo kei ding hi. Tuate kongbiangah nusia inla, lungsim kitamzan in lut inla, Topa hong gen thute ngai in. Lungsim niamkhiatna tawh thuman a zongte in, Khazih khebulah tu in, ama kiangpan thusin uhhi. A kipilsak luazawte, Topa in lungsim niamkhiat in hotkhiatna pilna hong kisinun hong ci hi.\n“Pasian’ kammal zangkhai sim hetkei un; na lungsim uh pan hazatna beisak in thungen in zongun. Na sim nak vua leh, kikheelna om ding a, nang ngaihsutnate le Pasian’ kammal ki tontheilo cih zong mu ding hiteh. Na ngaihsutna le Pasian’ thu kituaksak in. Abeisa hun a nang upna, tatleh heknate in, natheihna uksak ke’n. Na lungsim mitte hak inla, nalamdang piangte musak in. Bang kigelh hiam zong inla, tawntung Suang siksan in.”—EGWhite, Messages to Young People, p. 260.\nKikup Ding Thute:\nLeitung mi’ muhdan, i pilna le i ngeinate in, Laisiangtho i letkhiatdan koibangin huzaap hiam? Laisiangtho i letkhiat dantepen, a pualma huzaap tuamtuamte’n a zawhloh na’ng kikepding banghangin thupi naci hiam?\nEite mawhna kidim cihbel nialthei kei hang. I mawhna in i Laisiangtho simna bangci khoihthei hiam? Mawhna in Laisiangtho letkhiatdan bangci susia thei hiam? Gentehna in, i bawlnop khat laisiangtho in hoihlo a cihleh, Laisiangtho zong aleh amak in hong letkhia gawpsak hiam? Mawhna in i Laisiangtho khiatdan koibangin hong Makaih thei hiam?\nLaisiangtho hunlai ngeina omte theihtelna in, i laisiangtho teltuam na’ng hong bangci huhthei hiam? Lim pawlkhat pia in.\nLesson 4: Kipumkhat Nading Tawhtang\nTawlngak Na’ng Hunte\nPrev post ZSL 5: Laisiangtho Bekmah\nNext post Lawm Neilonu’ Lawm


url: =Siingkuang leh Aikuang ~ Hau Thang :: ZOMI DAILY\nSiingkuang leh Aikuang ~ Hau Thang\nposted on 13 January 2016 at 7:00 am Lomkholna: Article, Hauthang\nZomi leh Zogam ading in nasiatak in Itna ihlungtang tungah hongkigelh in, Ngaihsutna khuak sungah hong kiphawk sak a,Zomi sisan sung lampi in hongtawn in, Minam itna, Zogam puah nop nathu, Zongeina leh Zolai thupi’tna kepcing khantoh sakna thu , Zomi kipawlna namkim Makaiten amunmun aphualphual, Zomi Khangno te tuntun na Paipai na ah hongzui hongdelh in akam uhtawh ihbiltektek ah ihzak ding in hong gen in, Ihmitangtawh ih muhtheih ding in alim amel kiciantak in hong lak zohi. Tu in amaute Nasem dingin atha uh tulta in asam uh kaangta a, asawtlo hun khat teh ait mahmah Zomi leh Zogam nusia in hong sihsan ding uh hita hi.\nGam leh minam adingin Kua lian zaw? Kua thupizaw? Kua hatzaw? Kuanei zaw? Kua pil zaw? hiam? Cih kipawlna tuamtuam, minamtuamtuam ih etkak. ihtehkak teh, Zomi khangno laiteng mah Minam itnalianpen hi, Ih sisan sung ah lampi kisialzo ahihman Khangnote ihthupihi, Sumzonhatsiam man in Khangnote sum ihneihi ,Ih khuak ah hongkipan tah khin zo ahih man kipilhi. Tua ahih man hongpan tah te in Semzonawm lo ahih man in ih nahawm thawh hi.Nasemlo in na ngaihsun hi. Nakhial keihi. Hong pantah ih makaiten eimahbang in akhangno hun lai in eite in naupang ih hihi. Bangmah ihsem zo naikei a, hongtai selo in Biakinn leh Sang inn ah namkim teltheih siam ciimna Siingkuang hong lui-in ihkhangkhia hi.\nSiingkuang tawi Zota\nTua Siingkuang pen Mittangtawh khua muhtheihna, Internet Siingkuang,Biltawh khuazak theihna leh Paunamkim siamna Phone SiingKuang,,Khutme dawn tawh,Computer Keyboard sukziauziau siamna Siingkhuang, Gam leh nam ittheih nading Lainatna Siingkuang,Ngeina leh Lai kepna /puahna Siingkuang,Khantoh nasepsiamzia siingkuang ahihi.\nHihbang khantoh theih na Siingkuang honglui Ih pute/ Ihmakaite hanciamna nasep /cihtak nasep nop uh giimna mun atun nading Khangno te nasep hun kipat lian in Tedim ah AiKuang luidingte Ngiah phual sat ding thu hong gin zenzen teh Khangno te lungsim sungah hong lawng pah velvel ahihi. Hih Aikuang pen Kawlgam ah amasa in England leh Japan ten Siingkuangsa in kituh/ kitanglaai uh a, anunung ah Aikuang ahihi.Anihna ah Deekte in Siingkuang mah saleuleu in kituh in sisan naisan kisuah uh a, ataktak teh Aikuang hi leuleuhi.\nAikuang/Siingkuang tel in\nTua ahih man Tedim ah Aikuang ngiah phual sat ding vai- in khangnote lunghih mawh hi hang. Lainat lawh hihang. Aikuang Luite zong Bangmah kipantaktak nailopi Ihmakaite Khua mulo bang, /Nasem lobang/ Gam leh Minam ait lo bang in na muh pah na ahang in Siingkuang tawi kimlai Aikhuang huu in nang hongzap hiauhiau hita hi, Ih makai ten SIINGKUANG leh AIKHUANG khentel theihsiang ciimna ih khuak hong guan zohi. Tedim ah Aikuang hongkilui zenzen leh Zomi khangno Lia leh Taang ten Mual leh Mual kituah/Guan leh guam kituah en kei ni. Siingkuang om mun Aikuang omna mun, teltak in en in. Mit phiatkal in kibelhei kha dinghi.\nZomi te SiingKuang hongpia Ihmakai te Aikuang tawh Khuh kei ni. Tedim ah Ai kuanglui Dawikung pu in huih leh guah akipeisak leh Zomi tuailai ahatpen/ Zomi tuailai apilpen/ Zomi tuailai alian pen/ Zomi tuailai asiam pen /Zomi tuailai thupi pen / Zomi tuailai haupen dingtodingto lengphei na khut anih in zan….!!!!!!!!!\nPrevious: Ka sih khitciang ~ Dimno’ Pa\nNext: Zomi nungak Rossy Zomi ~ Zomi Quavadis\nPhilippines gamsung ah Bomb asukkhapsawm IS mizat mi 2 kiman ~ ZD\nNumeite’ theihhuai thupi pawlkhat\nPu Pau Lun leh Kei ~ Pu Thangboi\nLungdam ding dan kisin inla, lungdam den in ~ Thang Khan Lian\nMalaysia, Alor Setar ah mawtaw kibung, mi 1 si, 12 liam ~ ZD


url: =Kanbawza Bank pen “World Finance 100” ah ki hel :: ZOMI DAILY\nposted on 21 January 2016 at 8:58 am Lomkholna: Myanmar, News, Sawltak\nKawlgam sung aom Private Bank lakah alianpen ahi Kanbawza (KBZ) Bank pen 2015 ading in “World Finance 100″ ah kihel cih Irrawaddy News pan kiza hi. Ciaptehna apia pen UK, London khuapi aom Magazine minthang khat ahi World Finance te ii pahtawina apiak hi a, leitung sumbawl sumzuakna lamah Kawlgam pan Kanbawza Bank hongki heltheih pen lungdamhuai cihding ahihi.\n“World Finance 100” pahtawina pen nung Monday ni in Switzerland gam aom Davos khua ah akibawl ahi World Economic Forum ah akipiakhia ahihi.\nHih pahtawina ah akipia Company tepen Banking, Energy, Financial Services, Insurance, Legal, Media, Technology, Telecoms Sectors cihte kihel hi. Kanbawza Bank pen Kawlgam sungah Private Bank alianpen ahih mahbang in Branches bekbek zong 100 val neita uhhi. United States pan hileh Apple Inc., China pan hileh Alibaba, Japan pan hileh Toyota Company cihbang in Kawlgam ading inzong Kanbawza Bank pen aminthang mahmah khat hong hita hi.\nNungkum December khasung inzong World Finance te’n KBZ Bank pen pahtawina namthum nei ngeikhin uh a, tuate pen “Banker of the Year Award in Asia 2015,” “Best Commercial Bank in Myanmar 2015″, “Best Retail Bank in Myanmar 2015” cihte ahihi.\nLeitung Level in hihbang in ciaptehna hongpiak pen mawkmawk nawnlo veve cihding hi a, a lungdamhuai mahmah thu ahihi. ZD Sawltak #zomidaily\nPrevious: US gamsung khualzinna pawlkhat – 19\nNext: Tulaai Leitung Thuthang Tuamtuam Updates January 20, 2016


url: =❄🎁O, Holy Night❤✝🎀 @Jesus 2020 retweeted\nHassan Ghani Jassim @UnLeAsH_aRts\nSonic is the name and speed is his game 🦔🔵 #SonicTheHedeghog #Mario #fanart\nEuh !!! Je suis content de vivre dans cette timeline tout compte fait. #Sonic #Mario\nEnton Psyduck ArtusJuno 🏳🌈🎮 @EntonBerlin\n5th December opening of the #SuperMario #AdventCalendar and it is a #Mario 😍 #adventskalender2021 #Adventskalender #ChristmasCountdown #ChristmasCountdown2021 #Nintendo\nOscar K. retweeted\nSuper #Mario Galaxy is a gem throughout. I've been waiting to experience it myself before painting it but the time is here! 📺 Full: invidious.fdn.fr/jz7IB2ozJPk 🖼 Auction: ebay.com/itm/115115614797 🎁 Merch: redbubble.com/shop/ap/950985… ❤ Patreon: patreon.com/MalMakes\n👻✦Mettilax_HEY 99✧👻 retweeted\nIt’s-a him! ✨ #Mario #Nintendo #Fanart\nAlberto Zangrillo disintegra Mario Monti: `In guerra solo con gli idioti`, che lezione al Loden – Libero Quotidiano #alberto #zangrillo #disintegra #mario #monti #guerra #idioti #lezione #loden #libero #quotidiano parliamodi.news/article/aHR0…\n"In guerra solo con gli idioti", che lezione al Loden


url: =Na sungah vangliatna om (Na thungetna thautang) ~ Tdkhen :: ZOMI DAILY\nNa sungah vangliatna om (Na thungetna thautang) ~ Tdkhen\nposted on 22 September 2018 at 6:28 pm Lomkholna: News, Tdkhen\n1. Leitung galpi nihna lai-in, Yokyo khuapi-a Doolittle a kiluh lai-a gal hangsan khat ahi, Corporal Jacob Deshazer ii nu Hulds Andres in a tapa’ aadingin nakpi’n thungetna hun khat a nei hi. A nungcianga thu a zakkik na ah, tua thungen nu’ tapate’ tuanna vanleng pen lang lamte in kapkhia-in Japante’ khut sungah om ta cihna lai a mu hi. Vanleng kikapkhiat hunte a etphat ciangin, a thungetsak a tapa pen vanleng kiat madeuh takin huihlak tuahkhiatna(parachute)ah tuakkhia manlianin, lei a bawhkhaklianleh a nu’thunget khit kituaklian se ci hi.\n2. Hulds Andres mah in a tapa, Jacob Deshazer mah pen Japan gal sungah, Japante in zo uh ahih manin thong sungah a khum uh hi. A nu in thongsung pan a suahtak nading bek hilo-in, Pasian phawka, gupkhiatna a ngahsa, a piangthak sa-a hong suahtak nadingin thu a ngen ngiat ahi hi. A mau thong a kia khawm 4 lakah 3 pen thau tawh kikap lum hi cih thu a za hi. Jacob Deshazer ahihleh kikhah khia hiau a, thamlo-in, a ut bangin thu a gen sak hithiat uh hi.\nAmah zong galpi hu a ven ciangin Japan gam mahah paikik-in Pasian thu gen in, missionary minthang mahmah khat a suak hi.\n3. OMS Board of Directors-a member khat in a nungtolh tapa khat nei hi. Tua a tapa pen OMS missionary hi ngei hi. Tua tapa in a missionnary nasepnate khawl’sanin, leitung vai-ah kipia bek thamlo-in, a kisikloh banah Topa tawh kigamla semsem hi. Kha bangzah sung hiam tak Board makaipa in thu a ngetnget sak hi. Nikhat a pa mahmah in a nasem numeite’ kiangah, “Kuamah in hong buai sak kei unla, annek hunah zong hong sam kei un” ci-in kong kikalhnelhin a tapa’ aading thunget hun a zang hi.\nNitaklam ciangin kong hong kikiu a, mawhmai sakna lam tawh kisai a buai keei khat om hi cih, a nasem numei khat in a gen hi. A nasemnu in, “Gamlapi pek panin hong kisam hi” a ci hi. A pa in zong phone la-a a ngaihleh, “Pa aw, Topa’ kiangah kong ciahkik ta hi” cihna aw a zapahlian hi. “Ngen un, hong kipia ding hi. Zong un, na mu ding uh hi. Kongkhak kiu un, hong kihon ding hi. Banghanghiam cihleh a ngen khempeuh in a ngah ding uh hi. A zong khempeuh in a mu ding uh hi. A kiu khempeuh a kihon ding hi” (Mt 7:7-11) Tdkhen\nPrevious: Ngaihsutna thupi mahmah ~ Tdkhen\nNext: Mipi mai ah Thugensiamna (Part 3) ~ AS Thangbawk\nTulaai Leitung Thuthang Tuamtuam Updates March 22 , 2016


url: =Malachi 3 (Malachi 3)\n1Vaanglianbelpa TOPA in zo kik a, “Ka lampi a sial khol tu in ka kamtaipa ka pai sak tu hi. Tasia ciang na zon uh TOPA sia ama Biakinn sungah thakhat thu in hong pai tu hi. Mu tu in na ngalaak uh kamtaipa hong pai tu a, ka thuciamnate hong taangko tu hi.” *3:1 Mt 11:10; Mk 1:2; Lk 1:76; 7:27.\n2Ahihang ama hong pai ni sia akua peuma in thuak zo tu hi ziam? Ama hong kilangh ciang akua nungta zo tu ziam? Ama sia puan a thiang sak satpia le thik a thiang sak thei meikuang taw kibang hi. *3:2 Jol 2:11; Tpl 6:17. 3Ngun tui sakin a thiangtho sakpa khat bangin ama sia thukhen tu in hong pai tu hi. Thik seakpa in kham le ngun tui sakin a thiantho sak bangin TOPA kamtaipa in thiampite thiangtho sak tu a, tabang a maan biakpiakna sia TOPA kungah hong paipui tu hi. 4Nidang hun bangma in Judah le Jerusalem mite ii piakna sia TOPA in saang thanuam kik tu hi.\n5Vaanglianbelpa TOPA in, “Note thukhen tu in note kungah kong pai tu a, bum le ai toaite, palngul mawna vawtte, leeilot tetti pangte, a kicial naseamte ii thaman a neaktum sakte, meingong tanga le ngamdang mite tungah meet natu a zongte le kei hong zakta ngawlte theampo tungah maw sakin thu ka khen tu hi.”\nSawm a khat Piakna\n6Keima in TOPA ka hi a, ka kikheal bua hi. Taciang no, Jacob suan le paalte zongh na mong siat balai uh hi. 7Note maiah na pu na pate bangma in ka thukhamte pan na puapial uh a, na zui bua uh hi. Kei kungah hong heak kik tavun, tua hile kei zongh no sang kong nga tu hi. Ahizong “Nang sangah bangbangin hong heak kik tu khu ziam?” ci in nong dongh uh hi. 8Tua ahile thu khat hong dongh tong, mihing khat in Pathian a theam tu sia a kilawm tu ziam? Kilawm dek ngawl hi, hi napi no in kei nong theam uh hi. “Bangbang in maw?” ci nu hi. Sawm a khat le sumpi piakna sungah, hong theam nu hi. 9Note tungah haamsiatna khat hong tung hi, banghangziam cile minam buppi in kei nong theam uh hi. 10Biakinn sungah an tam mama a om thei natu in sawm a khat a cingin hong paipui tavun. Kei hong sin tavun, vantung khelkite ka hong tu a, na pha namcinte kicing takin kong buaksuk na mu tu uh hi. *3:10 Thiam 27:30; Ngam 18:21-24; Thkna 12:6; 14:22-29; Ne 13:12. 11Lungnote in na lo ante a lal sak batu a, na sapit nguite sapit nga taw kidim tu hi. 12Taciang, na ngam uh sia ten natu in leitangh pha hong suak tu ahikom minam theampote in mi nuamsa te hong ci tu uh hi.\nHesuak natu Pathian Kamciam\n13TOPA in, “Kei taw kisai in a zaak thada huai na pau uh hi,” ci hi. “Ahizong note in, nang taw kisai bang teng pau na khu ziam? ci nu hi. 14Note in, “Pathian na ih sep a luithathong hi. Ama hong sawl bang a ih sep hangin bang kimanna om a, ih ngamtatna sate hangin khuangaina lim Vaanglianbelpa TOPA mai ah ih lak hangin bang phat tuamna om ziam? 15Ih mu bangin ci leang mihing kiphasak teng ma in nuamsa uh hi. Ngamtat siate sia ci thei bek ngawlin a ngamtat siatnate uh taw Pathian thin sauna ze-et napi, bangma tat tuan ngawl hi,” na ci uh hi.\n16Taciang TOPA a kiita mihingte khat le khat kipaupui a, TOPA in amate son teng ngai in za hi. Amate omna ah TOPA a kiitate le a zaktate tepteena laibu khat ki at hi. 17“Amate sia ka minamte hi tu hi.” Vaanglianbelpa TOPA in ci hi. “Ka dian ni hong tun tak ciang amate sia keima neisa hi tu hi. Ama atu a sep sak tapa tungah pa in hesuakna a nei bangin amate tungah hesuakna ka nei tu hi. 18Kei atu hong sep sakte le hong sep sak ngawlte, thutangte le a ngilote tungah a piang thute a kilamdanna, ka mite in khatvei mu kik tu uh hi,” ci hi.


url: =Mozilla Reps - Internal Meetup: Iftar and #MozLondon Updates\nInternal Meetup: Iftar and #MozLondon Updates\nDescription Internal meetup of the Reps, core mozillians in Indonesia. Yofie, Ina, Rara, and Kelimutu will share updates from London All Hands 2016 and we are going to have Iftar together. This meetup will be held offline at Mozilla Community Space Jakarta, and in the same time, also online via JakartaCommunitySpace Vidyo Room.


url: =Communication na zatsiam hiam? ~ Khaibawi :: ZOMI DAILY\nposted on 30 April 2016 at 4:56 pm Lomkholna: Article, Khaibawi\nThupatna: Communication pen leitungah a thupi mahmah khat hi-a, Communication ahoih, a hat, asiam, innkuan le minam, gam khangto hi. Nasep hoih ngahna ding, zakhan nading in zong, kisam mahmah hi. Mi pawlkhatte laipil mahmah, a degree uh zong sang mahmah napi-in nasep hoih, nasep nuam, a muzolo, a ngah zolo, a zakhang theilo gam khangtote ah tam mahmah hi. Tua pen Communication a siamloh man, ahoih loh man hithei hi.\nTangval pawlkhat a mel uh hoihkhollo, bang mah zong nei khollo, hi thingtheng sim zezen, mihau, miliante tanu nungak melhoih pipi, Lengtong Hoih bang a, ahoih olno tak in ngahthei uha,, nungak pawlkhat leuleu zong, a sam bang buahpian niniai, a mel uh zong, hoih khollo napi’ un, lengla tampipi khawl in, tangval melhoih pipi, Mun Neih Thang Dal banga tangval melhoih ngahthei mawk uh hi. Bang hang? Communication asiam man uh hilel hi. A khangto gamte ah degree neih ciang bek tawh nasep muzolo mi tam mahmah a, a khangto nailo gamte ah bel degree sang theithei thupi kisa hi. A khangto gamte ah bel skill tuamtuam siamding na thupisak zaw uh hi. Tuate sungah Communication skill pen thupi sakdiak hi.\nGal kidona ah zong Communication ahat te, ahoih te mah in galzo hamtang uh hi. Tulai US leh leitung I buaipih mahmah khamul saute bang, Communication a siamluat, a hatlua manun galhat uh hidih mawk hi. Tu hunteh Politic (Nainganzi) lam ah zong, President, Priminister, MP etc, te aki tel ciang leh kitelna thupi khat peuh aom ciang, communication asiamte, a hatte mah in pan mun ngah hamtang uh hi. Tua ahih leh Communication I cih bang hipeuhmah mawk hiam, Zomite Communication I siamta hiam, cih tawm kikum sukdih hi. Communication kammal pen Latin kam panin hong pai hi-a, Verbal Communication, Non-Verbal Communication leh Written Communication in khenpi thum in khen uh hi.\nVerbal Communication I cih ciangin, maitang kimu a kiho, ki kumkhawm cih bang dan, Phone pan, Skynet pan, VZO pan leh Radio, TV leh Media tuamtuam pan a kam tawh ki honate Verbal Communication kici hi. Nidang in ah hici bang ki honate pawlkhat, mukhalo, lawngkhalo, zang ziahziah khalo hi mahle hang, tuhunteh Technology hangin olno tak in I ki hotheita hi. Ut in utta keileng hite I zat loh hong phamawh ahih manin tuhun pen mi pawlkhat te’n Collaborative Technology naci liang uh hi.\nCollaborative kammal pen Latin kam pan-a, hong pai hi-a, “connect with somebody or other people” eipau in a tomin genleng, mi dangte tawh kizom, ki ho cihna ahi hi. Technology kammal pen Greek kammal pan a, hongpai hi-a, techne leh logio kigawm ahi hi. Techne cih ciangin nasepna khat peuh ah “vanzat siamna,” thazung, thatang sanke, khua-ul sisan luangke kullo a, van, khuak zat siamna, hi-in logio cih ciangin “theihna sinna,” ahi hi. Tua hi-a, Collaborative Technology I cih ciangin, a tomin genleng, mi dangte tawh olno tak, baihlam tak a, ki zopna, ki hona cih a gennuam ahi hi.\nTua ahih manin mi tawh I ki hoteh, Interview khat peuh I paiteh a thupi mahmah pawlkhat in:\n· Listen and feedback – I lawmte thugen ngaimasa phot in tua khitteh dongh kik or genkik pan ding.\n· Respect for other opinion – Mi dangte ngaihsutna, mi dangte thugen zong zahtak sak ding, cih ahi hi. Hong ki hopih napi-in awl mawhlo, thusimlo, limtak dawnglo, cih banga, om loh ding ahi hi. Thusia gen ding ahih kei buang leh na lawmte’n hong hopih laitak, hong phone laitak na mankei leh zong limtak gen a, phone kik ding thupi hi. Thusia khawng peuh ahih leh bel kam kidop kan omlo hi.\n· Etiquette – Thukhat peuh na genteh kamkhum tak, siangtak limtak, polite tak a gending cihna ahihi.\nTulai Zomita dingin maitang kimu a kiho leh Phone tawh ki ho mi namdangte bangin ki zangsiam nailo ahih manin thupi diak hi. Mi tawh I ki ho ciangin, interview I paiciang, kician tak in thugen in I lawmte thugen zong zahtak sak, limtak ngaihsak in tua khitteh a kiciat kei leh limtak siangtak in dongkik genkik ding thupi hi. Mi pawlkhat te’n a lawmte, a ki kuppihte,a seppihte thugen ngai nuamlo in ama utteng gengen in ciahsan, a phone khaksan, hun khaksak ziau cih bang om thei uh hi.\nA dangte thugen ngai nuamlo in amau thugen 100% ki mang leh ut mawk thei uh hi. Zomi sungah zong, tuaci bang sia, upa, makai I om manin, tawmtaleng, ki khenkhen hi hang. Tua ahih manin mi tawh na ki hoteh, meeting khat peuh na neihteh, Interview khat peuh na paiteh nang a bekbek ci tentan kenla, mi dangte ngaihsunna zong, zahtak bawl in sangsiam in. Lai Siangtho in zong, khat le khat ki zahtak ziading, ki thusim ding hong hilh khin hi. A zuisiam, a zanghsiam minam leh gam ki pawlna peuhmah khangto ding hi.\nI cih ciangin, pumpi ki hekdan, ki hek zia, ki mithek, ki zawl mite giau, ki mukpik cih dante pawl leh nikten puansilh, omdan khawldan, mi omdan ciinna, a gimnam a ki theisak cih bang dan a tuamtuamte pawl ahi hi. Mi pawlkhat pil mahmah, thei mahmah, a melbang pong piannong, a kam zong siamke, ahih hang, Non Verbal Communication zatsiamlo, theisiamlo uh ahih manun lawmding leh naseppih dingin ki deihlualo thei hi.\nTua ahih manin mi lak-ah I omteh, mi tawh I ki ho I ki thuahteh, omdan khawldan zong, eima innsung leh I khua I tui a, I omlai dan a, om gawptheih hong hikhinlo hi. Mi namdangte tuaci omtah, ci-a, omgawp mawk a, na ciinsawm leh lunggimna lianpi, lawhsapna lianpi na ngahthei ding hi. I paunak khat ah “sakhi in zong a tatnang kuam kua khual, buipi leikei in zong khua ngai” I cihte pen minam khangtote lak-ah zong na thupi mahmah hi. Ei Christian te zuihding ahi, Lai Siangtho in zong, biak innsung leh mun tuamtuam ah I gamtat luhek ziading, I niikten puansilh zia ding hong hilhkhin hi.\nLaigelh a tua tawh ki hona, laikhak in Laito pan ahi zongin, Email pan, Phone pan, Face book pan, Viber pan, Twitter pan, Laibu pan, Magazine pan, Internet leh Media tuamtuam khat peuhpeuh tung tawn pan laigelh a, ki hona, thu ki zaksak na pen Written Communication naci uh hi. Internet aki zatma in laigelh a, thu khat peuh I ki zaksaknopteh, a kha asim sawt thei hi. Zomi French paite bang innlam lai akhak uhteh, ni tampi asawt ban-ah guahzu, meikai thuakkha gawp ahih manin a laibang vul ning niang in, amal zong a mualgawp pawlkhat omta a, simhak simsim hih tuak hi.\nThuhoih mahmah gelhnapi hangin I laigelh a simdingte lampan in ana kitel kei mawk leh thasup huaisim hi. Nasep na zong ciang, company khat peuh tawh na ki zop ciang, ki pawlna khat peuh tawh na kizop ciang, lai gelh loh pha mawh hi. Laigelh nasiam leh na sepna ah na lawhcing ding hi. Mi khat peuh in lai hong khak leh zong a mi na theih nak leh limtak thuk kik tangtang ding thupi hi. A mi na theih kei leh bel tulai pen lauhuai thei hi. Gamkhangto, minam khangto aki etteh, a laigelh dan uh leh laibu bang zah bawlkhiata uh hiam, Media lam bang aci uh hiam, cihte ki en dih mawk hi. Tua ahih manin Zomi te’n zong lai tampipi I gelhding, laibu tam pipi I bawl zawh ding zong, hong thupi mahmah ding hi.\nTulai Zomi te’n Written Communication in Internet group mail te pan Email, Facebook, Viber etc, ki limzat pen phial in ka um hi. Internet thu tomcik khat genpak leng, Internet kammal pen Latin kam panin hong pia hi-a, NASA galkapte in 1950-1970 in hong bawlkhiat uh hi-in, a mausung bek a zatding in abawl uh kici hi. Ahi zongin kum 1980 khitteh mipi, tangpi hong zangsak uh hi. Ahi zongin Zogam leh Zomite sungah kum 2000- 2010 kikal in hong kizel pan hiaihiai kici thei hi. Leitung khantoh na Communication tawh kisai kum 20, 30 khitteh Zomite hong lawngkha pan, Zomite sungah mun hong luah pan cih theih phial hi.\nTua ahih manin tulai khangthak te’n I theihding ah, Written Communication group khat peuh I bawldingteh, minambup, minam ki pawlna or ki pawlna khatpeuh zatding I cih leh thukhun limtak in nei a, tua thukhun pen member ding peuhmah in thei masa phot ding, tua khitteh aki zawh uh leh member in lutsak pat ding ahi hi. Thukhun neilo or tua thukhun a member dingten zong thei masalo in member a sangpah, ahih kei leh amau phalna omlopi a, amau number or address I guansak ziauziau mawk leh a thuneu pen in thusitna leh sumliau na ki thuakkha thei hi.\nI biakna Pawlpite leh I ki pawlnate I ki khenkhen sak bangin leitungbup Zomite ki zopna Written Communication group te zong a kumkum in athak hong ki bawl beh den phial mawk in, a member teng leh a thu ki suahteng lah ki bang veve ahih manin thukhun kician neilo I hi hiam, ahih kei leh Internet Law theilo I hi hiam, cih ki etphat huai hi. Thu ki suahteng ki bang veve ding ahih leh athak bawl behbeh nawnlo in, a omsateng limtak I puah theih ding thupi kasa hi.\nThukhupna: Ei sanga u zawte, pilzawte, siamzawte, makaite I lawmte zahtak hona, zahtak bawlna zong Communication hoih mahmah khat ahi hi. Tuaci bangin bawllo in eima dinmun ki tellopi, a maute I va haibawl, I va mawk hawmthawh mawk a, eima muhdah khatpeuh, eima hoih sak loh khat peuh I lawmte khempeuh muhdah theih ding leh a minsiat theih na dingin I va bawl khak leh tua zong a lauhuai mahmah leh ahoihlo mahmah Communication nam khat ahi hi. Thukhat peuh I genteh, I suahteh a taktak ahih ding thupi pen hi.\nMi dangte thugen limtak zahtak sak a, Namtal in “Phucil Phucil khau na zun ouh,” a cihteh Phucil in Neino a deih manin “sattat ding e,” ci-in, a thugen aleh lamin la-in akhau ana sattat vial leh amah in haksatna thuak lawh zawsop hi. Na khatpeuh I sepkhopteh Communication thupi mahmah ahih lam, Phuicil leh Namtak tangthu in zong hong phawk sak hi. Mihing kician khat in I pian leh Communication tawh ki pelhtheilo I hih manin Communication a zangsiam, gam leh minam khangto in, a zangsiamlo leh a zangkhial gam le minam khangsuk hi. Communication a zangsiam I hih ding hanciam ciatni.\nNote: Zomi Innkuan Brisbane makaite in Sialsawm Pawi 2016 in Communication tawh kisai thugen dingin hong seh uha, tua hun a, ka thugen puahpha a, Zomi bup simtheihding in kong suah ahi hi. Khaibawi\ni. Dr. Hau Za Cin, Technology I cihcih bang hi peuhmah hiam, ZONET on 20/08/2010.\nii. Marie Lo Cascio, Collaborative Technology, (Lecture presented at Technical and Further Education Class room, Coffs Harbour, on 3/03/2015).\nPrevious: Congratulations! Dr. Haulek Tawmging, Doctor of Nursing Practice\nNext: Thumanna (Obedience) ~ T. Sawm Lian


url: =Tedim ICU Building apna kinei :: ZOMI DAILY\nposted on 25 January 2021 at 8:11 pm Lomkholna: News, Tedim, Zomi\nTedim Zatopi Vaikin Panpih Committee makaihna tawh akilam Tedim ICU Building January 23, 2021 ni zingsang nai 9:30AM hunin Ministry of Health and Sports tungah apna hun kinei hi. Hih hunah Pawlpi tuamtuam pan Pastor te, Amyotha Hluttaw Palai Pu Gin Kam Lian, State Hluttaw Palai Pu Thang Deih Khup, AD Pu Hla Soe, Pu Go Suan Khai (AD Rtrd), Siavuanpipa Dr. Zaw Myint Naing, Khuanu/Khuapate leh Committee teng kihel thei uh hi.\nRev. Dr. Thuam Khan Thang in ICU Building pi sungah thungetna leh apna nei a, tua khitteh Tedim Zatopi Hall ah ICU Building apna hun kizang suak hi.\nSiavuanpipa Dr. Zaw Myint Naing in “Hih bang vai lianpi ih sep zawhna pen ki pumkhatna leh itna/veina ih neih man bek hi. Tedim Khuapi ading lungdam huai leh angtang huai mahmah hi.” ci-in gen hi.\nHih ICU Building leh a sung a vanzat khempeuhte gam sung/gam pua pan mipite panpihna tawh April 25, 2020 ni-in lam kipan a, Sum bei zah vekpi gawm MMK 161.5 Million tawh January 1, 2021 ni-in akizo ahi hi.\nTulaitak Oxygen Plant & Filling System koih nading inn tu kha bei ma zawh dingin akilam laitak hi-in Oxygen Plant set vante zong gamdang pan tembaw tawh Myanmar gamah hong kipua ta ci hi. Hih Oxygen Plant & Filling System kithuah khin leh Kalay lam delh kul nawnlo in Oxygen deih bangin ki thun thei ta ding hi. News : Khai Khai/The Tedim Post Photo : Thaw Thawn/The Tedim Post\nPrevious: US President thak leh akhutma thuthang te\nNext: US ah van man tampi khang theiding; Gas leh Income Tax


url: =Tulaai Leitung Thuthang Tuamtuam Updates April 30, 2014\n· Thailand gam ah Siangtho tak a kiteelkik na ongtungding July 20,2014 niciang gambup ah kipanthak kikding in kumpi thunei te leh party tuamtuam te in April 30, 2014 ni in thukimna ngah uhhi.\n· US gam Florida state leh Alabama state tegel ah lam etloh zahpi in April 30, 2014 ni in guahzu in tuikhang gawp ahihman in mitampi naseem kuantheilo, lampi, lei , inn le lo tampi kisia hi.\n· US gam sung ah naseem te tha man atawmpeen $7.25 pan $10.10 ah ataangpi in khantoh ding cih Democratic te thusun na thukhun ah kipsak theihna ding in April 30, 2014 ni in Senates ten vote uh a Republican lamten naakpitak nakhaaktan uh ahihman in 60% tawh azo aomleh kipsakna kineiding hinapi 54-42 tawh kikhawl kik hi.\n· Venezuela gam ah thulam dang mahmah in mipiten khatam pi a ngetkhit uh ciang April 30, 2014 ni in kumpi ten in mipi khasum/naitha 30% khanto ding in taangkokhia uhhi.\n· America gamte in gamzan dikdek in a ek nusiatzawh amasa peen kiteelna Iraq gamte in neitheita uha, April 30, 2014 ni pan mipite mee piak kipan ziahziah ta uhhi. Thu lamdang khat ah mipite in amau naaihuai, biakna kibat cihbang in akeke in meepiak sawm uh ahihman in agualzoding party kuamah omlo ci in ki ummawh hi.\n· Brazil gam Amazon kuam munkhat ah ngasabeng pawlkhat in UK Space Agency logo tuang Rocket themneen April 30, 2014 ni in mukhat citciat uha, lam ngengngang uhhi.\n· China gam Xinjiang khua sung aom Meileeng khawlna munkhat ah April 30, 2014 ni in bomb puakkham a bomb puahkhap khitciang bomb siah te mah in temta tawh mipi mawkdat uh ahihman in mi 3 sipah in 79 liam uhhi.


url: =Zomi Media and Writers Association (ZoMWA) Kiphuankhia:\nTZN: Tuhun leitung khuahun paizia manlang mahmah in pilna siamna, hauhna le khantohna lamah nawhtai mahmah ta hi. Na khempeuh mihing tha tawh kisem nawn loin huihlak maimom kici Internet tungtawn in Computer bek tawh innphual zaang tutmun pan pilna, siamna le khantohna ding na lianpipi akisep ziahziah hun ahi hi. Hun tomno minute khat sungin huihlak tungtawn in leitungbuppi thukizaktuah hun ( Media and Information Technology- IT) ahih manin mipilte in leitung khuaneu (Global Village) ci liang uh hi.\nVice President.................... Pu Cin Suan Mang (Treasurer of ZCD/ZNC & Manager of Myanmar Yes Co., Ltd.)\nSia Khampeek @ Tongsanpu (Founder and CEO of Tongsan Media Group)\nZoMWA Kalsuanzia Ding:\n1. Dr. Cin Khan Lian (President-ZoMWA), Mob: 095101216, Office Tel: 01-216663,Email: cinkhanlian@gmail.com\nZoMWA Committee tangin Sia Khampeek (Tongsan pu)\nassignment crux link\n8/31/2016 11:26:42 pm\nIn the today’s modern world there are much different sectors or field where female scan go and they can use their skills for becoming successful individuals in the society.


url: =Tulaai Leitung Thuthang Tuamtuam Updates October 8, 2014 :: ZOMI DAILY\nposted on 9 October 2014 at 12:17 pm Lomkholna: Khawmpau, Myanmar, News, World, Zomi\nLeitung ah akilau khia mahmah ahi Ebola natna lungno hang in US gam Texas state ah mikhat October 8, 2014 ni in si hi. Africa gam ah hih natna hang in mi 3,400 sikhinta a, 7,400 in hihnatna angah laaitak ahihi. Pasian US gam tawsatna in ongzang khamai ding ci in Pasian thu um pawlkhat lau thawng mahmah uhhi. Zomi te htungetna tawh mapang ciat ni .US gampan azinkhia ding leh ongluut ding peuh mah Vanleng tualkheempeuh ah cisa kisit in kivel ngiatngiat ta ding hi. UK teng Africa gam sung a Ebola natna doding in Gaalkaap 7,500 paisakding ci in October 8, 2014 ni in taangkokhia leuleu uhhi.\nSyria gam leh Turkey gamgi a om Kobani khuapi asim ahi IS te US leh apawlten Vanlam tawh dozel himah leh tha hat tektek uha, October 7, 2014 ni in munhoih nateng IS ten lazo uhhi. Ahizong in Pentagon pan agenna uh ah Kobani a Kurd minam te huutding cih US leh Pawlte ngimna bul hilo a IS migilo te zialding cih hizaw ci uhhi. October 8, 2014 ni in US leh apawl ten Vanlam tawh IS mi 43 leh gaalvan tuamtuam pawlkhat suksiatsak uh ahihman lam et bei a vulningniang Kurd minam thautawi te ongtha hat kik in Kobani khuapi pan IS lutun ngiaungau puantual pelpal te hawlkhia zo uhi.Canada gamte in zong IS te vanlam tawh zialding in October 7 ni in thukimna ngahsiang ta uhhi. Hih IS migilo dona in US ten 60 million beita uhhi.\nTurkey leh Syria gamgi a om Kobani khuapi IS migilo ten nasiatak in do mah leh Turkey lampan pausese lo in omdide ahihman in Kobani khuapi a teeng Kurd minam te banghang onghuhlo ci in Syria gamsung aom Kurd minamten tuman ninih pan lungphona nei uha, October 8 ni in lungphona bawlte mi 19 si in 145 liam uha, 388 Turley kumpi thunei te in man uhhi.\nUS gaalvanleeng F-15D te khat Lincolnshire gam Western Hill ah October 8, 2014 ni in ginneihlo pi in lolaai khat ah kia a vanleeng hawlpa ahihleh lengkhia mansam in tawmliam a zato ah kipuak phot ci uhhi.\nIndonesia tam Bali tuikulh ah mopawi bawl a pai leh mopawisiim mi honpikhat tuanna tembaw October 7 ni in tuipi tung ah kibung a mi 17 sipah in adang 30 kiim mangthang uhhi. Palik te leh tuilamsiamte in ahah zonsanlaaitak hi ci in Indonesia thunei te in genkhia uhhi.\nPrevious: Siamsin Seminar VIII bawlding zaksakna\nNext: Nuntak khuasakna-a ding lungsim zatui nam 10 ~ Khat Thang


url: =Ka khaw khai mai tang ee gualsa no bang ka khaw khai mai tang ee. Ka gial mang lo lai ee gualsano bang, ka khaw khai mai tang ee.\nKa khaw khai mai tang ee: Zo pau in Khaw cih ciangin Khe cihna hi a, Ka khe khai ing cihna ahi hi.\nGualsa no bang: Khisa no/ Sakhi no a ci zong om hi. A taktak in Gualsa a cihna hi ci-in khanghamte in ciamteh uh hi. Gualsa cih ciangin lakam hi a,\nsagual cihna hi-in, a khiatna taktak ngalno cihna ahi hi.\nKa gial mang lo lai ee: Ngalno suaktungte a dung zui in gial uh hi. A upat deuhdeuh ciangin a gial uh mang semsem a, a tualtei ciangin\nmangsiang hi. Gial mang nai lo ngal note a neu mahmah laite ahi hi.\nLa khiatna bulpi: Gamlak ah ngalte a honhon-in kikhawl diamdiam uh hi. Ngal hon a tamte 100 kimkim pha thei hi. Ngal pite a suah ciangin vok mah bang uh a, 6 pan 12 ciang bang pha thei haamtang hi. Ngal hon lakah ngal pi 3 le 4 om hen la a no suak leh ngal no 30 bang 40 bang pha thei hi. Tam uh\nahih manin a tatna uh kithei baih mahmah hi. Lo khawng na ne kha leh hun tom no khat sungin lo ciing khat ne mang zo uh hi. Hih ngal honte in gal le lauhuai ahi sabengte ahi zong, sahang le humpi ahi zong tuak kha thei uh hi.\nTua ahih manin ngal honte a cing dingin ngal khaat-te in a kimkot, a vei le tak ah panla in gamta uh hi. Ngal khaatte in ngal hon kalsuan zia ding makaih uh hi. Lauhuaina gal a om leh galphawnna aw gingsak uh hi. Tua bang ciangin ngal honte in thakhat thu-in a bil uh tungsak uh hi. Ngalkhaatte' aw a ngai lo cih bang omlo uh hi. Ngai loin a tuampek leh sihna le siatna in a dawn tuah hipah lian hi. Ngalkhaatte in galphawnna aw a zak phetun a mailam khe khat khaisa lian uh hi. A tai ding lianin a mansa in om uh hi. A tai uh ciangin a kibangin tai uh hi. Suk le suk khawm, to le to khawm, diamdiam liailiai a cih ciangin galsia le lauhuai, liamna le sihna panin suakta uh hi. Hih ganhingte tatzia a tel mahmah khangluite in mihingte' tatzia dingin kilawm sa lua uh ahih manin "KA KHAW KHAI MAITANG EE" cih la phuakin, a sa, a lam uh ahi hi.\nPu le pate in hih la phuakin, lam la in na zang uh a, ni thupi hun thupi, vaipi a hawm ciang, zinpi a dawn ciang le zin mang a muak ciangin sa thei uh hi. 2014 Union Day le Zo minam-ni (Zomi National Day) hong tung ding hi ta. KHAW KHAI la le lam sin hun lam hun hong tungkik ta hi. Tua manin tukum i Zomi Nam Ni 2014 ciangin KA KHAW KHAI MAI TANG EE ci-in lamsai khawm ziahziah ni.\nBy: Rev. Khoi Lam Thang


url: =Laisimna i Manphatna. Agelh - Tual Khan Suan - Laibu Saal\nHome > Thuluui/Articles > Laisimna i Manphatna. Agelh - Tual Khan Suan\nLaisimna i Manphatna. Agelh - Tual Khan Suan\nLaisimna i Manphatna\nAgelh - Tual Khan Suan\nLaisimna (reading/informal education) leh sanglai simna (formal education) pen kinai mahmah na pi'n a kibatlohna om kiukiau se hi.\nLaisimna i cih tak ciangin informal education lam kawk zaw a, pilna leh siamna sinna sangpi (college/universities) te ah kah ta kei leng thu theihna leh pilna(knowledge and wisdom) a kingah thei a hihi. Sanglai simna ( formal education) lam leuleu pen theihna leh pilna ngahna ding in lampi sialna khat zui a sinna lam kawk zaw hi. Theihna leh pilna ngahna dingin laisimna or sanglai simna te khat zawzaw, a hih kei leh a nih in zong kingah thei hi. A lampi a kibat loh deih hangin a gah pen pilna leh theihna hi a, kibang hi. Gentehna in leitung mihingte'n i phawk gige ding mi pawlkhat a hi\n1) Albert Einstein a hi zongin,\n2) Bill Gates a hi zongin,\n3) Jack Ma a hizongin a maute in sanglai simna ( formal education) pen mi dangte zah ding a tawp dong tunlo na pi'n a nuntakna uh ah lawhcinna nei veve uhhi. Cihtak ciangin "sanglai sinna ( formal education) lo tawh zong kilawh cing thei lua, sangkah thupi kei" cihna lam hilo zaw a, sanglai sinna (formal education) i tangtun loh hang in laismna (reading) tungtawn pan in pilna leh theihna tampi kingah thei veve hi cih a gennuam hi zaw hang.\nLaisimna (reading) thupi na pen leitung thu, vantung thu theihna ding ciang bek a, a manpha hilo a, mihingte cidamna dingin zong manpha mahmah na hihi. Pulitzer Prize a ngah thupuak Amy Ellis Nutt in The Washing Post (August 08,2016) ah a laigelhna sungha hih bangin Yales University pan Researcher te bawl Social Science and Medicine te thukanna na gelh hi. " kum 12 sung laisim mite leh laisim lo mite a kitehtak na ah laisim mite pen sih baihna tawh kipelhna ding 20 % laisimlo mite sangin kiam/tawm zaw hi" cin na gelh hi. Cihnopna ah laisim mi khat pen laisimlo mikhat sangin a cidamna lam ah 20% hoih zaw hi cihna hi a, suah kum kibang minih te sung pan in laisim zaw mi khat pen a nuntakna sau zaw ding cihna a hihi. Bang hang a hi tam, laisimna leh khansauna kisai kha maw? Eh! kisai mah ei. Laisimna hangin lungsim gikna (stress) tampi vengsak thei hi. Tawmvei laisimna, minute guk (6) sung bekbek laisimna hangin na lungtang pho ( heart rate) leh na pumpi kigakna ( muscle tension) pen sehthum suah seh ni bang kiamsuk zo hi ci'n, UK gampan kihawm khia The Telegraph thupuak in na gelh hi. (March 30,2009). Lungsim vangik ( stress) tampi tak veng leh tua lungsim vangik hang a piang natna te tawh kipelh theih ding a hihi. Tua banah lungsim leh pumpi tawl damna dingin laisimna pen a hoih pen a hihi ci'n Neuropsychologist Dr David Lewis in na gen lai hi. Laisimna pen leitung pumpi, lungsim cidamna ding zong a thupi mahmah khat na hi gige mawk hi.\nLaisimna hangin mihingte lunggelna (imagination) tampi khangto hi. Laisim lo mite in mihingte dangte muhna leh ngaihsutnate theizo lo hi. Bang hang hiam cih leh leitung ah mihing tampi in a mau ngaihsutna, thumuhna, lunggelnate pen laibu sungah na gelh uhhi. Midangte gelna tampi, leh a piang thei ding thute pan malakna te zong laisung mah ah kigelh a hih manin nang ma geltawm mawkmawk sangin mite tung pan in sintheih thu manpha tampi kingah thei hi. Nang i ngaihsut khak ngeiloh, a beisa thu leh mailam a hong tung ding thugen kigin kholhna zong midangte kiang pan kingah thei a hih manin i nuntakna ah khialhna tawm zaw hi. Gel hamsa si ee, i cih thute zong a beisa hun in mite tuahkhak ngeisa thu hi thei a hih manin tua mite kalsuan zia panin hamsa lo takin kigual zo thei tuam hi.\nLaisimna hangin pil zawk, siam zawkna kingah hi. Sanglai sinna (formal education) ah pilna leh theihna ngahna dingin sum leh hun tampi bei in sinkul a, a hizongin laisimna panin hun tomno leh sum le pai tawmno tawh pilna siamna tampi kingah thei hi. Na theih ngeiloh thu, na muh ngeiloh nate pen laibu sung pan na ngah thei ding a, mite tuahkhak ngei thu (experiences) tampi tak tungtawn pan in zong nang a dingin kisinna( lesson) tampi na la thei ding hi. Laisim mi khat i thu theihna leh thu muhna pen lai simlo mi khat i theihna tawh kilam dang mahmah hi. Laibu tampi na simna hangin midangte ngaihsutna tampi na theih lawh ding a, mite tawh zong kikhawlh theihna ding lampi hong vang sak tuam ding hi. Na thu muh zia hong kilam dang ding a, tua tungtawn in na khuahek zia hong tuam pah ding hi. Na kampau dan, na nuntak dan hong kikhel ding a, mite lak ah na gualhawl zaw ding hi. Laisimna hangin leimong khat a om mite thu ngaihsutna leh thu muhnate na thei khia thei ding, nang nuntakna ah na kalsuan ding zia hong baihsak tuam dinghi.\nLaisimna hangin na thu ciaptehna hong hoih sak tuam ding hi. Maryanne Wolf in a laibu gelh, Proust and the Squid: The story and Science of the Reading Brain, sung ah, " mihingte bel laisim ding a suak hi kei.... Laisimna pen mihingte in na a thak nate sinna ding leh khuak ciaptehna bawk kikna ding a bawlkhiat uh ahihi" cin na gelh hi. Laisimna hangin i lungsim sungah thu dang ngaihsutna khempeuh khawlsak vek in tua i laibu et sungah lungsim piakna kinei a hih manin i khuak kitat hiam kik tuam hi. I khuak in thasan in i ngaihsutna khempeuh i laisim sungah a om tak ciangin na kiciamteh thei tektek a hih manin a beisan hun a mangngilh sa thu tampi tak zong kiphawk kik thei hi. Leitung a thu piang thak tuamtuam tampi tak kisinna zong a hih manin leitung nuntak zia tawh kituak in kalsuan khop ding hamsa lo hi. Laisim mikhat in a laisimna sung pan in a theih thu pen a taktak in a mun ciangin maingap tuam pah a hih manin laisim lo mite sangin kalsau sawn zaw hamtang hi.\nLaisimna hangin ei leh ei i dinmun leh i lungsim puakna hong kimu sak hi. Laibu pen itna leh lungsim kihong tak in damdam a simna hangin i ngaihsutna ah ei leh ei hong kiphawk sak hi. Midangte tungah i hoihna, i hoihlohna leh khat leh khat kizopna ah kizop zia ding cihte a kipan hong kimu sak a hih manin nuntakna hoih zawkna ding lampi a hihi. Laibu sung a om thu hoih la hoihte khat khit khat khil ngiatngiat in sim leng i lungsim natna tampi hong damsak thei hi. Midang te tawh kisai muhdan tuamtuam omte zong sansiamna om thei hi. Ei leh ei dinmun i kitheih tak ciangin mite tungah i mundan leh i sandan kisiam tuam ding a, mite tawh kilungtuak in nuntak khopdan kisiam ding hi.\nLaisimna pen mimal khat nuntakna ding a hi zongin, minam bup i mailam kalsuanna ding a hizongin lam hong lak meivak khat tawh kibang hi. Khantohna kipatna ahihi. Lai a sim nuamlo mimal, minam bup pen lawm le gual, minam dangte sangin tuantual (backward) zaw den dinghi. Khan leh gual theih zah theilo ding a hih manin mite nuntakna banzo lo ding hi. A diak in tuhun ah nuntakna pen thu theihna bulphuh nuntakna hi ta a hih manin thu theihna dingin laisim lo minam pen kiamsuk lam manawh zaw ding hi. A beisa hun lai in thatang tawh nek zon hun lai-in minam sung leh mimal nuntakna ah laisim pen hun bei sakna bangin kimu kha hi. A hizongin in tu ciangin khuahun kikhek a, nekzon zia kilam dang a hih manin khua hun zui a nuntak sawm ding thupi hi.\nThu theihna leh pilna ngahna dingin a zon zia ding lampi nih a hi: laisimna ( reading/ informal education ) leh sanglai sinna ( formal education) te pen i nuntakna sungah a cinn huai thu leh sep huai thu a hihi. Sanglai sinna pan pilna leh theihna a kingah theih bangin laisimna pan in zong leitung thu, vantung thu tampi ki zong khia thei a, pilna leh theihna tampi kingah thei veve hi. Theihna leh pilna neilo mite pen mite vaihawmna nuai ah om den ding a, makai lubawk lam-in pang ngeilo ding hi. Tua hi a, a kiciang tan theilo thu theihna leh pilna ngahna dingin laisimna i neih ding pen a thupi mahmah a hihi.\nDated: October 15,2016.\nLaigelh Pu Tual Khan Suan kiang ah Zomi eLibrary/Laibusaal in article/Thuluui ingetna tungtawn in hong gelhsak ahi hi. Ama tungah Lungdam mahmah hang.\ndate: Sat, Oct 15, 2016 at 3:07 PM\nMetallam Khup November 19, 2016 at 1:56 AM\nThu pi thei mahmah ei\nItem Reviewed: Laisimna i Manphatna. Agelh - Tual Khan Suan Description: Rating: 5 Reviewed By: Cinpu Zomi


url: =SINGLAMTEH LONGAL - Zomi Adventist Innkuan\nKei aa dingin Singlamteh longal kisialpih ding omlo hi. Zawnna ngauna cileng tehpih ding omlo hi. Utlo pipi-in thei gegu mah nawkteitei phulteitei kul khong hi. Eimite pen zangkawhin kiko thei uh hi. Khual Do Lian pen thu-um tapidaw hoihmahmah khat hi. A lawmte khat in, “Khual Do Lian aw, zangkawh” acih ciangin, aman, “tulah ahimah” nacihsan lel hi. Kei nuntakna pen mizawngin hong kiko leh, ahimah, zi leh ta makaih siamlo-in hong kiko leh, tulah ahi mah, hi tawntung lel hi. Pilna tawphah neilo kahihmanin kasep sunsun a neupen munah kipat kul den hi. Kei nasepte kei tawh kituak mahmah hi. Doctor, MA cih khawng ten seem khaleh bel maizum huai mahmah ding hi. Hibang haksatna sungah, Pasian hehpihna ahi sum leh pilna tawh kiteh theilo kangah hi.\nLeitung sumlehpai neihsa mi ka batloh hangin, singkhuah suangtum tawh nupa kiliamsakna kanei nai kei uh hi. Khatvei khualzin kawivakna ah ka Pano kiang katun leh, nupa kilemlo singkhuah tawh kivatvat kiliamsak sak thu hong gengen hi. Tua pen khatvei nihvei hilo, a kum aa paikhin hi. Cikzet huai mahmah hi, hong ci hi. Kua ahia? kacih ciangin, SDA sia hi e, hong ci hi.\nChurch pastor kahih sungteng inn tawh kithuah zawdeuh kahihmanin, naupangte pantah a thunget sak hun kingah hi. Tavuan lian semsem hong kisuanto a, khualzinna tamin innkuan tawh kizopna tawm semsem hi. Tate a neulam pen a nu bektawh khangkhia a, nupa kop-a vaihawm hun omlo hi. En Pasian na semsemin ih nungah innkuanpihte haksatna panpih hun ding omlo hi. Naupang a neulamte kongpua napialmun zaw pah hi. Kacihmawh ciangin hehnepna ding kazong tawmtawm a, Pasian lawm ahi Abraham tangthu, Isaac tangthu, Jacob tangthu kasutsut a, family problem tawh kidim kamuh ciangin, nuamhuai hetlo hinapi kanuam liang zen hi.\nNaupang a neulai kum-10 pan kum 17 kikal hunkhat hong siahuai mahmah thei hi. Tua pen leitung buppi in, bangkua sung, lamdung lamvai aa kibuaipih khangno tatsiat hun ahi hi. Mi khempeuh kikhel khinlo ding ahi zongin, thungetna tawh Pasian a ki-aap khat muan leh suan penin hong om thei hi. Kata a dangte kahawmthawhna hilo hi. Ka Tanu sang a Nu leh Pa hong lung himawhpih zaw omlo hi. Inn lei u, Nu leh Pa bedroom ci-in a tuamin koih ngiau, zin zong tungsak lo hi. Puan leh niik hong guatte pen kalawm nu in velvel a, “Innlam aate pianuam zen sing e, en khangkhatin zong kisiat nawnlo ding hi,” ci ngeungeu hi. A Nu tawh phone kiho le-u kampau kizomin, na Pa in tua duh tua deih cih pulak khaleh gitneihlohin hong tung pah hi.\nNikhat motor thak hong ciahpih hi. Bangzah man, kacih ciangin “tulsawmguk” hong ci au hi. A motor pen a pua panin mekziau a, ki start thei, a lum avot hong thei hise hi. Tul-20 tul-30 zong hoih mahmah lel lo maw? kacih ciangin, “Nu leh Pa kong tuan sin sak nopman hi e,” hong ci sawnsawn hi. Tua te hangin ama tangthu lui khempeuh sawmsiang khin hi.\nSang khak aa kipan mohman ding matkhat hamu ka pua sak den hi. Kei pattah siamlohna hangin, hong gol semsem ciangin , poeda, tanakha kisam, nikhoih puanhoih kisam ahihmanin sum hong nakdeih mahmah hi. Kihilh thei nawn vetlo hi. Sabbath ni khatvei thu kangen a, “Topa hih katanu sum deihdan nathei hi. Nangma Khasiangtho huhna longal tawh kei septheih themcik zong omlo hi. Ama khansung adeih bangbang sum a zat zawh nang thupha napia in,” ci-in kakkap hi. A sanggamte lakah hong picing masa pen hi. Inn, motor hoihnono a tuan zawh nangin nasep hanciam mahmah hi. “Kata nidangin hibang nong suak ding sa kei ing,” ci’n kakap kha zelzel hi.\nPastor khat a tapa in Jeep hoih mahmah khat leisak hi.. A Pa nuam lua ahihmanin” Nu ei bawi, nang kek kek in, motor nong leisak ding lamen kei lua ing,” ci-in kap hi. Tua ni-in a tapa hoihlohna leh tangthului khempeuh meiikhu suakin lengmang khin hi.\nHaksatna ih puak kibang.\nKalawm it khat gilpi aatin zato lum, cih kaza hi. Lungnuam lo-in tawmcik tawh kaveh hi. Kei zong zi leh ta vaaklai kahih ciangin kapiaknop zah zong kapia zo kei hi. A nopdeuh ciangin lai hong khakin lungdam hong ko hi.Ki-itna hang hi keileh lungdam kohtak zong cing peuhmah lo hi. “Lawm aw, nidangin nathuumthum, tu’n navek un US tung nahih manun, a tang’tang’ khat om inteh. Kei zong numeino teng mizah ahi kei zongin, ki-om thei ciang hong suak uh. Khat ka neihsun buaipih thei mawk ingh. Pulpit tungaa thugen laitak khawngin, zukhamsa-in biakinn mai lamdung khawngah hong diang thei veh aw, cihnang kithei kei mawk! hong ci hi. Mikhempeuh eimah bang lel hi, Pasian in muanpen suan pen hong suaksak thei hi. Nu leh Pa thungetna Pasian in mawkmaisak ngeilo hi, ci-in ka hehnem hi.\nZi neileh a phatuam tam, ci-in khualam kazongsak hi. Sanggamte mahtawh hong kithei uh hi. Pawibawl dingin misapna laikhempeuh hawmkhia khin ung hi, a zing ciang aa kiteng ding hita hi. Nitak hong ciah ciangin zukhamsa-in inn hong tung mawk ! A zi ding pen zingsang ciangin namang hiau!Lawh nang kithei lo, kuamah hong pailoh nadingin phone set zangzangin, mawipawi kiphiat hi, ci-in gen kul mawk ei,” ci hi.\nNu leh Pa te pen bangmah thusia a omkei zongin tate aading deihsakna hangin lungkhamin maitang sa tawntung hi. Taneu neilaite in thungenngen un. Leitung hoih nawnlo hi. Satan in zawhnop hongsa mahmah hi. Kei nuntak hunsung pen” Sihna guamsung tawnin kapai a, Topa mitsuanin ka om den hi.” Midangte hong theihpih loh thuaksiatna kong gen ding tampi om hi. Hong zomlai ding hing. Hih tangthu kangaihsut ciangin, Pasian hong itna bangzahin lian ci-in kaphawk hi. Singlamteh simloh kakisialhpih ding omlo hi. Nidangin kapa tapa hing, Gualnam tupa hing,kacih theih peh SDA kasuah aa kipan cingam nawn keng.\nTua Khuapi Siangtho\nPrev post Abraham Lincoln Laikhak\nNext post Pasian Lungtuak Nasep


url: =Malaysia, Penang ah pasal khat thautawh 10 val veibang kikapgawp in silo bilbel :: ZOMI DAILY\nposted on 27 May 2018 at 7:16 pm Lomkholna: Malaysia, News, Sawltak, World\nMalaysia, Penang ah Handphone azuak pasalkhat zanni Saturday ni in thautawh 10 val veitak kikapliam cih theStar pan kiza hi. Tua aki kapliampa ii aminpen Tan Yi Chin kici a, kum 23 aphakhin khat ahihi.\nZingsanglam in alawmte khattawh Food Court ah zingsangan Breakfast nekhawm uh a, tuakhit ciangin Machang Bubok aom ama omna inn ah aciahkhia ahihi.\nNidang inzong tuabangin anawkzelna himahleh zanni zingsangin Taman Sentosa geinai aom Jalan Kulim ah Traffic Red Light ngakin aomlaitak thautawi pasal khat hong suakkhiavat in, thautawh amawtaw kapsakgawp hi.\nAkigawm in 10 val veibang kikapding ci’n ki pulakkhia a, ahi zongin kamphatna tawh Tan Yi Chin pen suaktathei bilbel hi. Ahi zongin ataklam aliang, akhut leh apumpi ah thautawh kikapkha hi. Tua liamma tengtawh mawtaw ii aveilam panin ki hemkhiathei a, amanlang in Bukit Mertajam Hospital ah kipuak hi.\nTua thautawipa pen akizom in 10 val veibang akap ngekngek khitciangin aphual panin taikhia vingveng hiding in ki ummawh hi.\nPenang police chief Comm Datuk A. Thaiveegan in agenkhiatna ah hih buaina apianhun pen zingsanglam 11:15am hunpawl hi a, Jalan Kulim lamkabom mawtaw tampi in anawknawkna “Busy traffic light junction” ah thupiang ahihi ci’n genkhia hi.\nThau kapliam athuakpa pen zato ah kikem in, bangmah lunghimawh naluatding omlo hi. Thautawh akappa pen matkhiattheih nadingin amankhiading Task Force kiphuan in, aki kansan laitak hi ci’n genkhia hi.\nCentral Seberang Prai OCPD Asst Comm Nik Ros Azhan Nik Abdul Hamid in agenkhiatna ah thautawipa pen amaitang akimulo dingin Ski Mask thuahin, Tan Yi Chin ii atuanna mawtaw Honda Accord pen apualam panin 10 val veibang akapgawp hi ci’n genkhia hi.\nTua thau kikapna aphual ah thautang ahawng “bullet casing” bekbek zong 11 bang kimukhia in, Semi-automatic Pistol thaunamte kizang hiding in ki ummawh cihi. Tua kuamsung aom CCTV te panin Video Footage te ki kaikhawmding a, thaukappa matkhiattheih nadingin ki hanciamding cih kiza hi. Malaysia gamsung ahzong thau kikapna kizathei zelzel hi. Sawltak #zomidaily\nVideo: A 23-year-old smartphone dealer survived a shooting incident at the Jalan Kulim traffic light junction in front of the Taman Sentosa food court in Bukit Mertajam, Penang on Saturday morning.\nUpdate: theSun te’n tuni Sunday ni in apulakkhiatna ah tua thaukappa pen Police te’n mankhia theita uh cihi. Thautawh kapgawp athuakpa pen phone azuak kawikawi, Smartphone Dealer khat kici a, thautang in 4 veitak akhak hangin silo hi.\nThautawi, thaukappa pen kum 40 gualpawl hi a, Saturday zankimlam 10:30pm hunpawl in Tanjong Tokong ah akimankhia ahihi. Friday nidong Remand tawh kikemphot dinga, tuaciangin thusitna kineiding cihi.\nMore: Malaysia, Setapak vengsung ah sangsia khat thautawh kikaplum\nTuabangin thaukikapna apianna pen St Anne Church biakinn geinai hi a, hihcibangin khuasung ah thuakikapna apian ciangin khuasung mipite patau linglawngthei mahmah uhhi.\nKapliam athuakpa pen Seberang Jaya Hospital ah kikem in, 10 val veibang akikap hangin thautang 4 bekin kha hi. Tulaitak zong zato ah aki suamlup khakding, Security apiading in Police te kicingsak cihi. Hihbangin aki thahsawmna, suamlup sawmna pen sumbawlna ah kidempih “Business Rivalry” hang hiding in ki ummawh hi. Sawltak #zomidaily\nPrevious: Mangpha khakna: Australia, Queensland ah hongnusia Rev. Neng Do Lian (Lingthuk)\nNext: Nupi nawipialai khat gul in tukha in anawi anekha atangek tawh anih un sihlawh\nKammal kilawm pawlkhat (azom 01 August)


url: =Asiading Honkhia in ~ Nang Kam Thang :: ZOMI DAILY\nAsiading Honkhia in ~ Nang Kam Thang\nposted on 6 January 2016 at 7:45 am UTC+9:30 Lomkholna: Article\nSen te’paunak ah “kum khat kikhualna ding tupna naneih leh lokho in, kum 10 nuntaknading natup leh sing nosuan inla, kum 100 kimang ding tupna naneih le Naupangno te pantah in” cih nei-uhhi. Ei Tapidaw te in zong Paunak khat inei-a, “Naupang limtak apantah pawlpi pen thahat in khangto a, naupang apantah lo pawlpi ahihleh kum 15 ma in beikik hi”, icihi. Tua ahihleh Pasian kammal Paunak in bang ci leuleu hiam, endihni. Paunak 22:6 ah “Naupangkhat aneulai-in Lampi man tawnsak lecin atek dong in lampial nonlo dinghi” na ci ahihman in naupang pahtah na pen athulian mahmah nang le kei i vaipuak ahihi.\nNu le Pa te, na tano pen mithupi khat ahongsuah ding leh mi vakvai khat ahong suah ding nang le kei pattah na tungah kingahi, cih phawkni. I gam sung, I Pawlpi sung le i-innkuan sung ah khangno pawlkhat i-et ciangin , akilawm lopipi a gamtatna, a zum huai gawp gawp a omna, thu-um lo te ading Pasian’ mindaina apingsak, thu-um mite muktusak, khangthak momno tampi hongom mawkna pen atamzaw in kipattahna hoih zolozek hidingin ka umhi. Mipawl khat te in I Ta te khawng deihbang in honggamtalo in zukham zakham peuh in hongom uhciang, innsung guta cihbang peuh hong suak in, nu le pa zahnonlo, sang gam te olmawh nonlo cihbang peuh in hongom uhciang lungkham in aantang in biak inlam zuana, thungetsak nalianpi ineih pen hoih mahmah hi. Ahizong in iphawkding kadeih khat ah tuabang hongsuak ma-un na-olmawh khalo, na donkhalo, na pantah khalo zek ihidiam, cih kingak sut huai kasa mahmahhi.\nNaupangno te lungsimpen bangmah akigelhnailo gelhlohbu, aw bangmah akikhum nailo tape cassete, khaici bangmah aki tuhnailo lociing tawh kibangin siangtho sinsen mahmah lai uhhi. Tuahi-a, hihnaupang tetung, nagelhbangbang,nakhum bangbang , natuh bangbang, asia apha, hong kigelhkhia, hong ki lokhia, hong gahkhia ding ahihi. Mipil te in naupang no tepen tungman in nagenteh uhhi. Tungmanpen anawilai in deih ciacia ki hekthei, deihbangbangin kibawl thei a, ahizong in hongkeu ciangin bangmah kihek, kibawl theinon lohi. Naupangno te ciaptehtheihna ana kan mipil te-in ‘naupangno kum4 apha khat in akhan tawntung atheihzawh zahding alang (50 percent) pen theikhin uha, alang pen tuanungsiah ah abehlap tohding uhhi’ ci-in pulak uhhi.\nSumtampi anei tesangin hunsaupi aneite enhuai-in thupizaw thamhi. Tua ahihleh kuain hunsaupi neilai pen uhhiam? Thupi isakmahmah US President Obama, hampha isak mah mah mihaupi Bill Gate, I en mahmah bawlungsuaih siam Christiano Ronaldo cihte sangin hihnatano keiukeu in hun hauzawtham lai mawkhi. Mitampi in hun tawmnei kisalua, azatbeisa-uh hunte lakiknuam in thumthum, tautau in aomlaitak, hih natano in hun khem peuh maituah sa in hak hiuhiau cih mawkpen bangzahta thupi-in man phahiam? Tuazahta hunmanpha khem peuh amai ngat natano bangci zatding nahia leh? Nang khutsungah Pasian in hong koih hi. Nazatkhialhding pen lauhuai luahi.\nAhuampi in genle’ng Nitumnalam te-in napicingzawuha, atate peuhmahuh zingsang, nitak Lai siangtho simna, thungetna cih tetawh pantah in, thumanna, cihtakna, makai lungsim neihna ding cih te nakpi in sinsak uhhi. Judah mite in naupang pattahna thupisakuha, nipikalkhat in nai 7 sung nau pangpattahna in zanguhhi. Roman Chatolic pawlpi inzong naupangno pattahding thupi koih mahmahuha, kalkhat in nai 4 sung naupangpahtahna inzanguh, cihi. Adang Pawlpi dang tampi te-in zong naupang pattahna thupisa mahmahuha, kalkhat sungah naikhatcihbang (nipinizigsang bek) naupang pattahna in zanguhhi. Adang Pawl pi tampimah nau pangpattah na aneilo zong om vevehi. Pawlpisung genloh innkuan sung mahmahah Lai siangtho sim khawma, kihilhna azang mi tawm mah mahhi. Atamzaw in Inn kuan laisaing tho sinhun kinei lotek zaw hi. Sanginn te ah zong Pasian thu nasin khahet lozaw uhhi.\nKumzalom 17 sunga, Kha Khanlawhna lianpi tunnading Pasian mizat thuhilhpi Jonathan Adwards pen kum 8 aphak in piangthakkhinhi. I labu sunga Pasian phatna Hynm tampi aphuakpa laphuak siam Pasian’ mizatmahmah khatahi Isacc Watts, apain thakin kum 9 bek phapanhi. Laisiangtho hilhcianna tam piagelhkhia Laisiangtho siam Matthew Henry zong kum 12 aphak teh piang thakhi. Misana telak-ah sang mang sem Jim Elliot apiangthak in kum 6 bek phapan hi. Tuabanah Banjamin Flankin, David Braned, John Wesly, Chares Wesly, William Cary cihte akipan Pasian mizat tampi tak tepen aneutungmah pan un pianthakna nei-in Pasian’thu lela mahtawh ana kimakaih, ana khankhiato te vive nahi-uhhi.\nTuni a naupangno tepen zingteh makai dingte hi-uha, mihing te pen atheisa, asiamsa asuak omlo ahihman in pattah kul ,khalhkul, vei le cin kulhi. Tuni in naupang te hoih phatak ipattah leh zingciang igam hong dai, hong nuam dinga, Tuni a naupangte in Pasian hong zahtak le zingciang I innkuan, ipawlpi hong khangin hong nuam ding ahihi. I pawlpi tuzawh kum 15 ciang bangci ding cih pen tu-a naupang te ipattah zia tung zong hong kinga pah dinghi. Nata no tuni donlo-in, na awlmawh kholkei-a, na pattah khak kei leh, mivakvaipeuh hongsuah nungciang, Pawlpi mindaisak Pasian’ mindaisak le innkuansung lungkham sak peuh hong suah ciang eima’ gitnatlohna eima liangkotung hongtu veve dinga, eima gitnatlohna eima tate tekmah in hongpholak khia ding uhhi.\nTuasang alipkhap huai zawlai in natano napattah zia tungtawn in Pasian in thuhongkhen taktak dinghi. Tuahi-a Pasian in nang hong ap na tano te na pattah khiat ding nakpi lipkhap huai hi (Mahte 18:6).Agolkhit uhciang zong kikhelzo mengmeng nonlo ahihleh aneu tungphetpah un biakna thutawh pattah ding lohngal adang omlohi. Tate hoihnading ideihsak takpi leh tumah mah akipan innkuansungpan mahmah Pasian’ thumah tawh limtak ipattahding, biak nathu tawh kipattah namun te-ah ipuak ding, apantah te panpihin Pasian’hong piak septheihna mun ciatciat tawh ipan khop ding thupi phamahmahhi.\n“Sanggam te aw, note khatpeuh thuman lampipanin pialkhia-in, adang khatpeuhin thumanlampi ah atunpihkik theihleh, tuabangin akhial mite lam man ah atunpihkik mipa-in akhial mipa sihnadingpanin honkhia-in mawhna tampi amai nadingin na asempa ahih nathu na phawk un” (James 5:19-20).\nNang Kam Thang\nGospel for the Next Generation\nDay 3 Result tangkona ~ Zomi League 2015


url: =Ezra 4 - Baibal Olcim\n1Vangsawn ca rhoek loh Israel Pathen BOEIPA ham bawkim a sak te Judah neh Benjamin kah rhal rhoek loh a yaak uh.\n2Te phoeiah Zerubbabel taeng neh a napa boeilu rhoek taengla mop uh tih a taengah, “Nangmih neh ka sa uh mai eh. Nangmih bangla nangmih kah Pathen te ka toem uh. Te pawt akhaw kaimih loh anih taengah te hela kaimih aka khuen Assyria manghai Esarhaddon tue lamlong ni ka nawn uh coeng.\n3Tedae amih te Zerubbabel neh Jeshua long khaw, Israel kah a napa boeilu a coih rhoek long khaw, “Kaimih kah Pathen im sak ham he nangmih hut moenih kaimih hut ni. Tedae Persia manghai, manghai Cyrus loh kaimih n'uen bangla Israel Pathen BOEIPA ham te kamamih bueng loh ka sa uh eh,” a ti nah.\n4Te vaengah khohmuen pilnam aka om loh Judah pilnam kut te a kha sak tih a sak ham vaengah amih te a hih khaw a hih uh.\n5Persia manghai Cyrus tue khui neh Persia manghai Darius kah ram duela Judah kah cilsuep te phae pah ham amih te olrhoep a paang thil uh.\n6Ahasuerus ram ah khaw a ram a moecuek vaengah Judah neh Jerusalem khosa taengah toenah ca a daek uh.\n7Artaxerxes tue vaengah khaw Bishlam, Mithredath, Tabeel neh a pueipo a coih loh a daek bal. Anih kah a pueipo loh Persia manghai Artaxerxes taengla capat te Aramaih ca la a daek dongah Aramaih te koep a kong pah.\n8Hlangcal boei Rehum neh cadaek Shimshai loh Jerusalem kawng te manghai Artaxerxes taengah ca a daek pah bal.\n9Hlangcal boei Rehum, cadaek Shimshai neh Dinay hui a ngen rhoek, Tarplay boei rhoek, Persia rhoek, Babylon Erek, amih Almiy Susa,\n10a tloe namtu te khaw boeilen tongmang Osnapper loh a khuen coeng. Amih te Samaria khopuei neh sok paem ah a khueh coeng.\n11Manghai Artaxerxes amah taengla a pat ca kah a toeng he na tueihyoeih sok paem kah hlang taengla ha pawk coeng.\n12Nang taeng lamloh kaimih taengla aka luei Yahudi rhoek te manghai taengah khaw mingpha la om saeh. Jerusalem khopuei la boekoek neh halang ni a khuen uh. Vongtung aka thung long khaw vongtung te a coeng, a coeng uh vaengah khoengim te a tlaeng uh.\n13Khopuei he a thung tih vongtung a coeng atah mangmu khaw, hlang mangmu khaw, cawn khaw thoo uh mahpawh. Manghai kah mangmu khaw a vaitah ni tila manghai taengah mingpha la om pawn saeh.\n14Manghai im kah lungkaehtael te ka laeh uh van lamlong tah kaimih kongah manghai kah mingthae a hmuh ham khaw a rhoeprhui moenih. Te dongah ni kam pat uh tih manghai taengah kam mingpha sak uh.\n15Na pa rhoek kah cathut cabu nen khaw thoelh saeh lamtah cathut cabu khuiah na hmuh bitni. Khopuei he khaw boekoek khopuei, manghai neh paeng aka vaitah sak, khosuen khohnin lamloh a khui ah caemrhal aka saii, te dongah ni khopuei he a phae tila na mingpha bitni.\n16Khopuei he tung tih vongtung he coeng koinih sok paem kah khoyo hmatoeng he nang hamla om pawh tila kaimih loh manghai taengah kam ming sak.\n17Manghai loh hlangcal boei Rehum, cadaek Shimshai neh Samaria kah aka om a hui a ngen taengah ol a mael tih, “Sok paem boeih te ngaimongnah om pawn saeh.\n18Kaimih taengla ca nan pat uh te kai taengah a tae tih a kong.\n19Kai lamloh hlangcal ka khueh tih a thoelh uh vaengah khopuei he khosuen khohnin lamloh manghai taengah lai a loh uh. A khuiah tloelhnah neh caemrhal a puek te a hmuh uh.\n20Manghai tlungluen rhoek khaw Jerusalem ah om uh tih sok paem boeih te a hung uh. Mangmu, hlang mangmu neh cawn khaw amih taengah ana paek uh coeng.\n21Hlang rhoek he paa sak ham hlangcal ka khueh coeng. Kai lamloh hlangcal a om hlan ah khopuei te thung uh boel saeh.\n22He dongah a saii ham te dalrhanah a om khaw ngaithuen uh. Balae tih manghai vaitah sak ham pocinah a pungtai mai eh.\n23Manghai Artaxerxes kah ca a toeng te Rehum, cadaek Shimshai neh a hui rhoek taengah a tae van neh tokrhat la Jerusalem kah Yahudi taengla cet uh tih amih te thadueng neh kutrham neh a paa sak uh.\n24Jerusalem Pathen im kah imsak te paa tangloeng tih Persia manghai Darius ram kah kum bae hil paa van.